Instagram Stories -äänestys, uusia mausteita markkinointiin. - Monochrome\nInstagram Stories -äänestys, uusia mausteita markkinointiin.\nInstagramissa voi nyt kysyä helposti seuraajien mielipidettä Stories -osion äänestysominaisuudella, jonka Instagram toi käyttöön lokakuun alussa. Valitsemalla kaksi seuraajien klikattavissa olevaa vaihtoehtoa, pääsee nopeasti selville vaikkapa siitä, että sopiiko laskiaispullaan seuraajien mielestä paremmin hillo vaiko mantelimassa.\nSeuraajat pääsevät näkemään heti äänestettyään sen hetkisen äänestystuloksen, mutta eivät voi enää muuttaa omaa jo annettua ääntään.\nÄänestäjien on kuitenkin hyvä muistaa, että äänestys ei ole anonyymi. Vaikka muut käyttäjät eivät näekään yksittäisiä ääniä, näkee äänestyksen omaan storyynsa luonut henkilö sen, minkä vaihtoehdon kukin seuraaja on valinnut.\nMiten tätä toimintoa kannattaa käyttää?\nÄänestäminen tuo uuden, interaktiivisen ulottuvuuden Instagramin käyttöön. Kynnys vastaamiseen on matala, koska tarvitsee vain täpätä näyttöä. Äänestyksen pystyyn laittamalla saa välitöntä palautetta seuraajilta siitä, mikä juuri heitä nyt kiinnostaa.\nÄänestykset ovat voimassa 24 tuntia, niin kauan kuin Instagram Stories:it näkyvät. Seuraajia voi kuitenkin aktivoida olemaan nopeita äänestäjiä kertomalla heille, että äänestys on voimassa esimerkiksi vain seuraavan tunnin ajan. Yleisö odottaa mielenkiinnolla seuraavaksi tapahtuvaa, jos he ovat itse päässeet vaikuttamaan seurattavan valintoihin. Tämä Instagrammaaja antoi seuraajiensa päättää kaiken, mitä hän tekisi päivän aikana. Loppujen lopuksi hän päätyi muun muassa liikkumaan nilkuttaen koko päivän, osallistui taidenäyttelyn avajaisiin ja löysi itsensä yöbussista matkalla Brysseliin.\nMiten yritys ja markkinoija voi hyötyä Instagram-äänestyksistä?\nKun yritys pystyy ratkaisemaan asiakkaan ongelman, on mahdollisuus tehdä kauppaa. Instagram-äänestyksellä voidaan päästä asiakkaan tarpeiden lähteelle ja tarjota samalla täydellistä tuotetta tai palvelua, joka täyttää asiakkaan tarpeet. Instagram-äänestykset ovat käteviä myös seuraajien sen hetkisten mielipiteiden kuulostelemiseen.\nKosmetiikan jälleenmyyjä Nykaa kysyi seuraajiltaan haluavatko seuraajat mieluummin kosteutusta vai hehkua iholleen esittäen samalla Call to Actionin, jolla kuvaa ylöspäin vetämällä pääsee heti ostamaan tai tutkimaan tuotteita, jotka olivat äänestyksessä mukana. Vastattuaan kysyttyyn kysymykseen, on kuluttaja sitoutuneempi tutkimaan tuotteita verkkokaupassa ja mahdollisesti valmis klikkaamaan sen ostoskoriin!\nMillaisia kysymyksiä markkinoijan kannattaa äänestyksessä esittää?\nTässä muutamia esimerkkejä millaisilla äänestyksillä voidaan saada aikaan reaktioita ja mielipiteitä.\nMillaisia palkintoja seuraajat haluavat, jos järjestät arvontoja sosiaalisessa mediassa?\nMinkä tuotteen voisi lanseerata seuraavaksi?\nMikä olisi hyvä ajoitus seuraavan tapahtumalle tai arvonnalle. MIkä olisi hyvä ajankohta sosiaalisen median livelähetykselle?\nAnna seuraajien päättää yksityiskohdista. Adidas antoi seuraajien suunnitella äänestyksen perusteella omat kengät, jotka oli mahdollista voittaa omaksi.\nKuinka sitouttaa seuraajat äänestyksillä?\nBusinessguru ja sosiaalisen median vaikuttaja Gary Vaynerchuk on kehittänyt seuraajien sitouttamiseksi 60 second clubin. Mikäli seuraaja on tykännyt ja kommentoinut postattua julkaisua 60 sekunnin kuluessa julkaisusta, on hänellä mahdollisuus voittaa Vaynerchukin yritykseen liittyvä mainoslahja! Vaynerchukin seuraajat ovat erittäin sitoutuneita, he odottavat kuumeisesti milloin julkaistaan uutta sisältöä ja reagoivat nopeasti. Tätä Instagramin algoritmi suorastaa rakastaa ja julkaistu sisältö näkyy huomattavan suurelle joukolle ihmisiä!\nMitä enemmän seuraajat ovat vuorovaikutuksessa Instagram-tilisi kanssa, sitä suuremmalla todennäköisyydellä Instagramin algoritmi jakaa ja näyttää juuri sinun sisältöäsi. Lyhyesti sanottuna sitoutuminen on kultaa ja äänestykset voivat auttaa sitoutumisen lisääntymisessä. Kuinka sitten seuraajat saadaan odottamaan seuraavaa äänestystä? Antamalle heille jotain odottamisen aihetta. Ilmoita etukäteen, että äänestykseen osallistujat saavat erityisiä etuja. Tunnin kuluttua postaamisesta ilmoitetaan äänestykseen osallistuneiden kesken arvotut palkinnot. Tämä rohkaisee seuraajia pitämään silmällä sisältöä, joka on tulossa, sekä osallistumaan kun julkaisu on tapahtunut.\nKirjoittaja: Heidi Suutari\n”Vaikuttajamarkkinointitoimisto nro yksi” – Haastattelu Espoon kaupungin verkkosivuilla\nTärkeimmät uudet Instagram Stories –ominaisuudet markkinoijille


Matkustaja paljastaa karun totuuden risteilyltä: eritteet valuivat pitkin lattioita\n10.04.2016 klo 15:23\nErityisesti perheitä on harmittanut laivan vessojen toimimattomuus.\nSilja Europan lauantai-illalla Helsingistä kohti Tallinnaa lähtenyt risteily meni monelta matkustajalta pieleen toimimattomien vessojen takia.\nKeski-Suomesta kaveriporukan kanssa risteilylle lähtenyt Kalle Liikanen kertoo Iltalehdelle, että hyttien vessojen lisäksi myös laivan yleiset vessat olivat lauantain ja sunnuntain välisenä yönä epäkunnossa.\nYökerhojen vessat olivat käyttökiellossa, mutta muissa yleisissä vessoissa oli ainakin lattialle vyöryneiden eritteiden perusteella käyty.\nLiikasen ottamassa kuvassa näkyy, miten vessan lattialla ei ole ainuttakaan kuivaa kohtaa.\n- Oli siellä pahemmankin näköisiä vessoja. Ei yleiseen vessaan oikein voinut edes mennä, siellä oli kaikkialla tuon näköistä, Liikanen kuvailee.\nYleiset vessat saatiin Liikasen mukaan siivottua sunnuntain aikana.\nSilja Europan yleiset vessat olivat huonossa kunnossa lauantaina Tallinnaan lähteneellä risteilyllä. KALLE LIIKANEN\nLiikanen epäilee, että erityisesti perheitä on harmittanut vessojen toimimattomuus. Hänen omasta kaveriporukastaan asiaa ovat valitelleet ainakin he, joille risteilyllä käyminen on harvinaista herkkua.\n- Kyllä porukka on laivalla harmitellut tätä aika paljon, Liikanen kommentoi.\nIltalehti kertoi aikaisemmin, miten lauantai-iltana Helsingistä Tallinnaan lähteneen Silja Europan hyttien vessoissa oli suuria ongelmia. Alipainevian takia puolet laivan hyttien vessoista oli käyttökiellossa, kun laiva lähti kohti Viroa puoli seitsemän aikaan illalla.\nSuurin osa vessoista saatiin Silja Line Tallinkin mukaan korjattua kello 22 mennessä.\nOsa matkustajista pääsi uuteen hyttiin vessan toimimattomuuden takia. Liikanen ystävineen ei pyytänyt hytinvaihtoa, sillä porukan toisen hytin vessa alkoi toimimaan yön aikana.\nHän kuitenkin kertoo kuulleensa, että jotkut matkustajista ovat joutuneet vaihtamaan hyttiä jopa neljä kertaa.\nTallinnan-risteily sai ikävän käänteen: vessat eivät toimineet


KiVa-koulu | Töölön yhteiskoulu\nTöölön yhteiskoulu › Yläkoulu › KiVa-koulu\nTYK on KiVa-koulu. Se tarkoittaa sitä, että TYKissä ei hyväksytä kiusaamista, ei missään muodossa eikä missään olosuhteissa. KiVa-koulu on pysyvä toimintatapa kiusaamisen ennaltaehkäisemiseksi ja lopettamiseksi.\nKoulussamme toimii kolmen opettajan KiVa-tiimi. Tiimi tuo kiusaamista ehkäisevää toimintaa tutuksi oppilaille, opettajille ja vanhemmille sekä tekee kiusaamisen vastaista työtä koulun arjessa.\nKiusaamista ennaltaehkäistään lisäämällä oppilaiden ja aikuisten turvallisuuden tunnetta koulussa. Turvallista ilmapiiriä luodaan heti kouluvuoden alussa uusien oppilaiden ryhmäyttämisellä ja järjestämällä pitkin lukuvuotta tapahtumia, joissa vahvistetaan koko koulun yhteisöllisyyttä ja yhteishenkeä.\nKiVa-tiimin toimintaan kuuluu lisäksi puuttuminen kiusaamistilanteisiin KiVa-toimintamallin mukaisesti. Jos kiusaamista tapahtuu koulussa, siihen puututaan välittömästi ja tiukalla otteella.\nKiVa-toimintamalli on todettu tehokkaaksi ja toimivaksi malliksi. KiVa-koulun myötä kiusaaminen koulussa on vähentynyt ja kiusaamiseen puuttuu rohkeasti koko koulu, niin opettajat ja muu henkilökunta kuin oppilaatkin. Mielestämme kiusaamisen vastainen toiminta on koko koulun yhteinen asia ja kuuluu jokaisen koulussa toimivan vastuulle. Vahvistamalla kaveritaitoja ja mukaan ottamisen ilmapiiriä luomme turvallisen ja viihtyisän koulun meille kaikille.


Wahlroos torjuu taloustieteen torakoita | Talous | HS\nJukka Pekkarinen Kuuntele\nBjörn Wahlroos: Talouden kymmenen tuhoisinta ajatusta. Suomentanut Juhana Rossi. 367 s. Otava 2015.\nElinkeinoelämämme huipulla Björn Wahlroos on älyllinen valopilkku.Pari vuotta sitten häneltä ilmestyi kirja Markkinat ja demokratia. Se on kunnianhimoinen syväluotaus taloudellisten ja poliittisten instituutioiden historiaan. Teos jäi valitettavan vähälle huomiolle.Uudessa kirjassaan hän käsittelee poleemisempaa teemaa: talouspolitiikan ajankohtaisia koulukunta-kiistoja. Väittelyn käryä noussee edellistä puheenvuoroa enemmän.\nWahlroos kirjoittaa hyvin. Hän pystyy avaamaan taloustieteen monimutkaisetkin kysymyksenasettelut maallikolle. Ansio uuden teoksen tekstin sujuvuudesta kuuluu osaksi Juhana Rossille, joka on suomentanut sen englannista.Kyseessä ei ole Wahlroosin vaalikirja. Teos ei käsittele Suomen talouspolitiikkaa muuten kuin välillisesti. Jo käsikirjoituksen englannin kieli viittaa siihen, että Wahlroos pyrkii mukaan kansainväliseen debattiin.Taloustiede on yhteiskuntatieteiden joukossa erityislaatuinen.Sillä on selväpiirteinen ydin – monessa liemessä koeteltu työkalupakki, jonka sisällöstä ja käytöstä ekonomistit ovat pitkälti yhtä mieltä. Markkinat ovat tärkein taloudellisia toimia koordinoiva instituutio, jonka toimivuudesta tulee pitää huolta.Markkinat eivät kuitenkaan yksin riitä kaikkien taloudellisten ongelmien ratkaisuksi. Puutteellisen tiedon, epävarmuuden, epätäydellisen kilpailun ja markkinatoimijoiden huomiotta jättämien ulkoisvaikutusten takia julkisen vallan tulee valvoa ja säädellä markkinoiden toimintaa. Siihen liittyy myös epävakautta, jonka lieventämiseksi tarvitaan raha- ja finanssipolitiikan korjaavia toimia.Sosiaalisesti hyväksyttävän tulonjaon ylläpitämiseksi tarvitaan julkisia tulonsiirtoja. Julkisen vallan on vastattava myös terveyden- ja sosiaalihuollon sekä koulutuksen kaltaisten peruspalvelujen saatavuudesta. Julkisten palvelujen ja tulonsiirtojen rahoittamiseksi tarvitaan verotusta. Tällä on markkinoiden toimivuuteen haittavaikutuksia, jotka on pyrittävä minimoimaan.Näistä yleisistä periaatteista ekonomistit ovat yhtä mieltä. Heillä on totta kai eri käsityksiä talouden toiminnan yksityiskohdista ja eri vaikutussuhteiden suuruudesta. Silti ammattikunta pystyy käymään keskuudessaan rakentavaa keskustelua.Toisin on taloustieteen dogmien käytön laita poliittisessa ja ideologisessa keskustelussa. Siinä opinkappaleita käytetään valikoiden vastustajan mustamaalaamiseen tarkoituksellisesti. Toisen osapuolen ajattelusta luodaan pikemminkin vääristelevä karikatyyri, joka voidaan väittelyssä ampua alas.Lukija joutuu kysymään, ovatko Wahlroosin kymmenen tuhoisinta ajatusta tällaisia karikatyyrejä. Niiden kannattajista hän käyttää monia nimiä – torakat, sosiaalidemokraatit, New Deal -romantikot, Bostonin älyköt. Mutta tämäkään torakkalauma ei väitä, kuten Wahlroos antaa ymmärtää, että esimerkiksi julkisten menojen kasvu lisää aina vain tuotannon määrää eikä koskaan kiihdytä inflaatiota, tai että inflaation ja työttömyyden välillä olisi vakaa riippuvuus.Wahlroosin arvostelemat ekonomistit eivät liioin kiistä markkinoiden hyväksikäytön mahdollisuutta ympäristöpolitiikassa. Eivätkä he julista, että veronkorotuksilla voitaisiin loputtomiin paikata julkisen talouden alijäämiä tai talouspolitiikan virhearvioinnit olisivat täysin syyttömiä talouskriisien ja paniikkien syntyyn. Wahlroosin kritiikin kohteet eivät kerta kaikkiaan tunnista tällaisista kuvauksista itseään.Karikatyyrit tarjoavat tekijälleen valikoitavuuden ohella myös sen edun, että arvostelijan ei tarvitse paljastaa omia käsityksiään. Wahlroosin ajattelun pohjavirtojen tunnistamista vaikeuttaa myös se, että hän on lopultakin joustava, ajatteluaan vallitsevaan tilanteeseen sopeuttava pragmaatikko – ihan niin kuin rakastamansa ja vihaamansa John Maynard Keynes, koko torakkalauman aikaa sitten edesmennyt profeetta.Mutta karikatyyrejään alas ampuessaan Wahlroos tulee epäsuorasti paljastaneeksi myös omaa ajatteluaan. Epäilyksiä ei jää siitä, että hän on rahoitusmarkkinoiden roolia korostava finanssialan ammattilainen. Hän pitää euforiaa ja paniikkeja vapailla rahoitusmarkkinoilla väistämättöminä ilmiöinä ja myöntää tämän takia finanssimarkkinoiden säätelyn tarpeen.Björn Wahlroos uskoo myös rahapolitiikkaan. Hänellä on myönteinen käsitys nykyaikaisista keskuspankeista, etenkin Ben Bernanken johdon aikaisesta Yhdysvaltojen keskuspankista. Ehkä vähän kiireessä kirjoitetun epilogin perusteella herää kysymys, antaako Wahlroos rahapolitiikan mahdollisuuksista jopa liian ruusuisen kuvan.Finanssipolitiikka on talouden vakauttajana hänen mielestään aina impotentti ja rahapolitiikka taas omnipotentti. Hän ei epäile rahapolitiikan tehoa nykytilanteessa, jossa deflaatiokierteen uhka on todellinen ja investoijien elonliekki lepattaa niin heikkona, etteivät sitä näytä saavan leimuamaan edes lähelle nollaa asettuneet korot.Wahlroosin mielestä halukkaita lainanottajia on aina. Häntä ei huoleta, mihin nämä velkarahansa käyttävät, kun kannattavilta näyttäviä reaali-investointi-hankkeita ei ole näköpiirissä.Kirjansa loppusivuilla Wahlroos paljastuu yllättäen Suomessa sodan jälkeisinä vuosikymmeninä toteutetun inflaatiopolitiikan tukijaksi. Nykyekonomistit ovat tuominneet sen.Kasvua tukeva, valuuttakurssin heikkenemisen välittämä rahapolitiikka on hänen välittämänsä kuvan mukaan aina tehokasta. Sen kasvua ja työllisyyttä tukevat vaikutukset eivät näytä kilpistyvän edes työmarkkinoiden jäykkyyksiin ja suureen rakennetyöttömyyteen. Nämä jäykkyydet salpaisivat finanssipoliittisen elvytysyrityksen tehon laukkaavaan inflaatioon heti alkuunsa.Nallen turkin alta lopulta siis paljastuukin Suomen talouspolitiikan perinteisen, jo unohdetuksi luullun mallin kannattaja. Luulenpa vain, että tämän mallin perustelemisessa Wahlroosilla olisi tekemistä jopa ihailemansa Chicagon koulun puhdasoppisimpien jäsenten seminaarissa.Kirjoittaja on valtiotieteiden tohtori, kansantaloustieteen dosentti ja ylijohtaja valtiovarainministeriössä.\nJukka Pekkarinen Arvio: Kirjat\nElinkeinoelämämme huipulla Björn Wahlroos on älyllinen valopilkku.Pari vuotta sitten häneltä ilmestyi kirja Markkinat ja demokratia. Se on kunnianhimoinen syväluotaus taloudellisten ja poliittisten instituutioiden historiaan. Teos jäi valitettavan vähälle huomiolle.Uudessa kirjassaan hän käsittelee poleemisempaa teemaa: talouspolitiikan ajankohtaisia koulukunta-kiistoja. Väittelyn käryä noussee edellistä puheenvuoroa enemmän.Wahlroos kirjoittaa hyvin. Hän pystyy avaamaan taloustieteen monimutkaisetkin kysymyksenasettelut maallikolle. Ansio uuden teoksen tekstin sujuvuudesta kuuluu osaksi Juhana Rossille, joka on suomentanut sen englannista.Kyseessä ei ole Wahlroosin vaalikirja. Teos ei käsittele Suomen talouspolitiikkaa muuten kuin välillisesti. Jo käsikirjoituksen englannin kieli viittaa siihen, että Wahlroos pyrkii mukaan kansainväliseen debattiin.Taloustiede on yhteiskuntatieteiden joukossa erityislaatuinen.Sillä on selväpiirteinen ydin – monessa liemessä koeteltu työkalupakki, jonka sisällöstä ja käytöstä ekonomistit ovat pitkälti yhtä mieltä. Markkinat ovat tärkein taloudellisia toimia koordinoiva instituutio, jonka toimivuudesta tulee pitää huolta.Markkinat eivät kuitenkaan yksin riitä kaikkien taloudellisten ongelmien ratkaisuksi. Puutteellisen tiedon, epävarmuuden, epätäydellisen kilpailun ja markkinatoimijoiden huomiotta jättämien ulkoisvaikutusten takia julkisen vallan tulee valvoa ja säädellä markkinoiden toimintaa. Siihen liittyy myös epävakautta, jonka lieventämiseksi tarvitaan raha- ja finanssipolitiikan korjaavia toimia.Sosiaalisesti hyväksyttävän tulonjaon ylläpitämiseksi tarvitaan julkisia tulonsiirtoja. Julkisen vallan on vastattava myös terveyden- ja sosiaalihuollon sekä koulutuksen kaltaisten peruspalvelujen saatavuudesta. Julkisten palvelujen ja tulonsiirtojen rahoittamiseksi tarvitaan verotusta. Tällä on markkinoiden toimivuuteen haittavaikutuksia, jotka on pyrittävä minimoimaan.Näistä yleisistä periaatteista ekonomistit ovat yhtä mieltä. Heillä on totta kai eri käsityksiä talouden toiminnan yksityiskohdista ja eri vaikutussuhteiden suuruudesta. Silti ammattikunta pystyy käymään keskuudessaan rakentavaa keskustelua.Toisin on taloustieteen dogmien käytön laita poliittisessa ja ideologisessa keskustelussa. Siinä opinkappaleita käytetään valikoiden vastustajan mustamaalaamiseen tarkoituksellisesti. Toisen osapuolen ajattelusta luodaan pikemminkin vääristelevä karikatyyri, joka voidaan väittelyssä ampua alas.Lukija joutuu kysymään, ovatko Wahlroosin kymmenen tuhoisinta ajatusta tällaisia karikatyyrejä. Niiden kannattajista hän käyttää monia nimiä – torakat, sosiaalidemokraatit, New Deal -romantikot, Bostonin älyköt. Mutta tämäkään torakkalauma ei väitä, kuten Wahlroos antaa ymmärtää, että esimerkiksi julkisten menojen kasvu lisää aina vain tuotannon määrää eikä koskaan kiihdytä inflaatiota, tai että inflaation ja työttömyyden välillä olisi vakaa riippuvuus.Wahlroosin arvostelemat ekonomistit eivät liioin kiistä markkinoiden hyväksikäytön mahdollisuutta ympäristöpolitiikassa. Eivätkä he julista, että veronkorotuksilla voitaisiin loputtomiin paikata julkisen talouden alijäämiä tai talouspolitiikan virhearvioinnit olisivat täysin syyttömiä talouskriisien ja paniikkien syntyyn. Wahlroosin kritiikin kohteet eivät kerta kaikkiaan tunnista tällaisista kuvauksista itseään.Karikatyyrit tarjoavat tekijälleen valikoitavuuden ohella myös sen edun, että arvostelijan ei tarvitse paljastaa omia käsityksiään. Wahlroosin ajattelun pohjavirtojen tunnistamista vaikeuttaa myös se, että hän on lopultakin joustava, ajatteluaan vallitsevaan tilanteeseen sopeuttava pragmaatikko – ihan niin kuin rakastamansa ja vihaamansa John Maynard Keynes, koko torakkalauman aikaa sitten edesmennyt profeetta.Mutta karikatyyrejään alas ampuessaan Wahlroos tulee epäsuorasti paljastaneeksi myös omaa ajatteluaan. Epäilyksiä ei jää siitä, että hän on rahoitusmarkkinoiden roolia korostava finanssialan ammattilainen. Hän pitää euforiaa ja paniikkeja vapailla rahoitusmarkkinoilla väistämättöminä ilmiöinä ja myöntää tämän takia finanssimarkkinoiden säätelyn tarpeen.Björn Wahlroos uskoo myös rahapolitiikkaan. Hänellä on myönteinen käsitys nykyaikaisista keskuspankeista, etenkin Ben Bernanken johdon aikaisesta Yhdysvaltojen keskuspankista. Ehkä vähän kiireessä kirjoitetun epilogin perusteella herää kysymys, antaako Wahlroos rahapolitiikan mahdollisuuksista jopa liian ruusuisen kuvan.Finanssipolitiikka on talouden vakauttajana hänen mielestään aina impotentti ja rahapolitiikka taas omnipotentti. Hän ei epäile rahapolitiikan tehoa nykytilanteessa, jossa deflaatiokierteen uhka on todellinen ja investoijien elonliekki lepattaa niin heikkona, etteivät sitä näytä saavan leimuamaan edes lähelle nollaa asettuneet korot.Wahlroosin mielestä halukkaita lainanottajia on aina. Häntä ei huoleta, mihin nämä velkarahansa käyttävät, kun kannattavilta näyttäviä reaali-investointi-hankkeita ei ole näköpiirissä.Kirjansa loppusivuilla Wahlroos paljastuu yllättäen Suomessa sodan jälkeisinä vuosikymmeninä toteutetun inflaatiopolitiikan tukijaksi. Nykyekonomistit ovat tuominneet sen.Kasvua tukeva, valuuttakurssin heikkenemisen välittämä rahapolitiikka on hänen välittämänsä kuvan mukaan aina tehokasta. Sen kasvua ja työllisyyttä tukevat vaikutukset eivät näytä kilpistyvän edes työmarkkinoiden jäykkyyksiin ja suureen rakennetyöttömyyteen. Nämä jäykkyydet salpaisivat finanssipoliittisen elvytysyrityksen tehon laukkaavaan inflaatioon heti alkuunsa.Nallen turkin alta lopulta siis paljastuukin Suomen talouspolitiikan perinteisen, jo unohdetuksi luullun mallin kannattaja. Luulenpa vain, että tämän mallin perustelemisessa Wahlroosilla olisi tekemistä jopa ihailemansa Chicagon koulun puhdasoppisimpien jäsenten seminaarissa.Kirjoittaja on valtiotieteiden tohtori, kansantaloustieteen dosentti ja ylijohtaja valtiovarainministeriössä.


Suolihuuhtelu apteekki treffit pori / Sex dildo\n17.07.2017 Salminen Topi\nnetti, kännykkä, telkkari ja auto tuovat ummetuksen tullessaan. Esimerkiksi antibioottihoidot aiheuttavat aina epätasapainoa paksusuolen mikrobikantaan, koska antibiootit tuhoavat ja heikentävät paitsi taudin aiheuttajamikrobeja, myös normaalia, tärkeä mikrobikantaa. Paksusuolen osuus on 1-1,5. Tilaajalle, niin sanotun Cannonballin huumejutun toisena käräjäpäivänä koettiin varsinainen yllätys, kun yksi vangittuna syytteisiin vastanneista päepäillyistä. Peränajo valtatie 8:lla ja Reposaaren maantien rampilla Luvialla rekkakuski ei jänyt edes kolaripaikalle Kaksi henkilöauton kuljettajaa ajoi kolarin Mäntyluodontien ja Reposaaren maantien rampilla torstai-iltapäivänä. Yllätyskänne: Cannonball-käräjien päepäilty vaati vapauttamista ja käräjäoikeus suostui syyttäjät nostivat esiin vaaran pakenemisesta Ulvilan Cannonballin upseerin pidätys huumekätkön keskeltä sähköisti tunnelman kerhotalon lukot vaihdettiin ja vartiointia lisättiin Tippuri jyllä ja klamydian tartuntamärät ovat lievässä kasvussa Suomessa Tippuri on nykyän entistä oireettomampi Sukupuolitautien märä on pysynyt. Suolihuuhtelu ei aiheuta riippuvuutta/suolen tottumista huuhteluihin.\nHoidossa suoli osoittautuu useimmiten yllättävän täysinäiseksi salaojaputkeksi. Suolihuuhtelu : Colonic-suolihuuhtelu : Colonic-hoito : Paksusuolen vesipesu : Paksusuolen koneellinen huuhtelu : Colon hydroterapia : Suolen puhdistus. MV-julkaisun perustaja Ilja Janitskin käräjille kesäkuussa lisäsyytteitä voi olla vielä luvassa MV-verkkojulkaisun perustaja Ilja Janitskin voi saada vielä lisä syytteitä, kuin mitä tänän torstaina. Lämpimästi tervetuloa lukemaan suolihuuhtelusta ja suoliston toiminnasta! On katarttinen ja puhdistava tunne pästä eroon jätteistä.\nSamalla, kun paksusuolen toiminta paranee, helpottuu myös muiden elimistöä puhdistavien elinten (maksa, munuaiset, iho ja keuhkot) taakka. Suolihuuhtelun tavoitteena onkin ulosteläkkeiden suolihuuhtelu apteekki treffit pori käytön vähentäminen tai niistä luopuminen. . Erilaisten haitallisten bakteerien hyökkäyksiltä. Tutustu *Ainesosista loput 3 vaikuttavat koostumuksen ominaisuuksiin ja säilyvyyteen. Mari-poni pakeni raadellun takajalan kanssa karhun kynsistä toipumista edistävät virkelig free adult dating jakobstad herkuttelu ja kylpyhetket. Asuntomessut Porissa 2018, eikä siinä vielä kaikki! Huuhtelun monipuolinen vaikutus perustuu paksusuolen perustehtäviin ihmisen kehossa, esim. Lisäksi alituinen kiire ja stressi saavat suolenkin toiminnan vot ja paksusuoli toimivat yhteistyössä: kun jännittä maha tulee kipeäksi, saattaa tulla ripuli tai ummetusta. Suolihuuhtelu on eränlainen puhdistava rituaali, joka auttaa kehoa bb inka tuominen tissi hieronta ja mieltä yhdistymän ja haluamaan parempaa terveyttä. Kun emme näe suoltamme ja sen kuntoa, jätämme suolemme usein oman onnensa nojaan, vaikka se aiheuttaisi meille suuriakin hankaluuksia. Aineenvaihdunnassa syntyneiden kuona-aineiden poistaminen, vastustuskyvyn ylläpito, veden takaisin imeytyminen suolesta kehoon, sekä vitamiinien valmistus. Hätä yllättä, mutta kaikki rannan vessat ovat lukossa.\nTietoja Vichy, mineraalipitoisen lähdeveden ihoa vahvistava voima. Happoradion Aki Tykki tunnustaa: Olen kerran herännyt Dannyn sohvalta synttäribileiden jälkeen Vain elämä -kuvauksissa ystävyys syveni Happoradion Aki Tykki yritti hillitä innostustaan, kun sai kutsun Vain elämä -ohjelman kahdeksannalle kaudelle. Terveellekin suositellaan suolihuuhtelua muutaman kerran vuodessa varsinkin silloin, kun haluaa antaa ruuansulatukselle sen kaipaamaa lepoa puhdistavan ruokavalion tai paaston avulla.\nJohanna tukiainen pillu nainen etsii nuorempaa miestä 676\nPotenssilääkkeet netistä iso nainen Aikuisviihde videot hieronta jämsä\nGratis online oppkobling nastola 306\nOnline dating profile generator kankaanpää 65


OLUTKELLARI: Buxton Extra Stout\nSuomen kesä tarjoilee aika ajoin hieman kosteampiakin hetkiä ja nämä sateiset illat ovat omiaan hieman runsaampien olutnautintojen harrastamiseen. Yksi tällainen sateen jälkeinen alkukesän ilta toi eteeni hetken aikaa kaapissa odottaneen englantilaisstoutin, joka osoittautui yhdeksi parhaista paahdenautinnoista pitkiin aikoihin. Olut toki komeilee Ratebeerin Top 50 Stout –listan kärkikymmenikössä, mikä jo sinällään on melko vahva viite tuotteen laadukkuudesta. Ei aukoton, mutta perhanan hyvin suuntaa antava.\nBuxton Extra Stouttini on pullotettu oikeastaan tasan vuosi sitten ja panimon määrittämää kelpoisuusaikaa on jäljellä toinen samanlainen. Se on valmistettu aikanaan panimon uuden päämestaroijan, Colin Strongen kunniaksi ja tunnettiinkin alkujaan Buxton Stronge Extra Stoutina. Omassa pullossa Stronge-sanaa ei enää esiinny. Erittäin hyvä ja koukuttava olut siitä huolimatta.\nMusta, tummanruskean vaahdon nostava olut. Jyhkeämpi, mitä odotin. Kerrassaan kaunis ilmestys! Tuoksu on tuhti. Tummaa, kahvisen paahtunutta maltaisuutta, runsaasti tummaa suklaisuutta, vienoa sammuneen nuotion hiipuvaa savuisuutta sekä sopivaa nahkaisuutta. No johan on kova!\nMaku... Se ei petä. Vahva nokipannukahvinen paahteisuus omaa sopivasti espressonkin eleganssia sekoittuen sulavasti aidon kaakaon ja tumman suklaan runsaaseen, hennon pähkinäiseen symbioosiin. Lopussa kohtalaista katkeruutta, salmiakkia ja jälkimakuun jatkuvaa savun tuiverrusta sekä nahkaa. Huulia kohtalaisesti tahmaava olut on syvä, suussa kevyesti soljuva ja joka kolkan vuoraava elämys. Hieno olut hitaaseen pohdiskeluun.\nTuomio: Suklainen, kahvisen paahteinen ja monipuolinen Stout hitaaseen herkutteluun.\nTunnisteet: Arvio, Buxton Brewery, Englanti, Stout


Maakuntahallitus vahvisti toimeenpanosuunnitelman - Pohjois-Savon liitto – Regional Council of Pohjois-Savo\nPohjois-Savon maakuntahallitus vahvisti tänään maakuntaohjelman toimeenpanosuunnitelman vuosiksi 2020-2021. Toimeenpanosuunnitelma sisältää EU-rahoituksen kohdentamisen päälinjaukset. Lisäksi siinä kuvataan Pohjois-Savon ja Itä- ja Pohjois-Suomen keskeiset edunajamishankkeet, joihin kuuluvat erityisesti liikennehankkeet.\nToimeenpanosuunnitelma on laadittu yhteistyössä Pohjois-Savon ELY-keskuksen, kuntien, oppilaitosten ja elinkeinoelämän kanssa. Sitä on käsitelty maakunnan yhteistyöryhmässä, oppilaitosten kanssa sekä kuntien kanssa seutukierroksilla. Itä- ja Pohjois-Suomen yhteiset edunajamisasiat on päätetty yhdessä muiden maakuntien kanssa.\nEuroopan aluekehitysrahaston (EAKR) rahoituksessa painotetaan vuonna 2020 yritysten kasvua ja kansainvälistymistä tukevia hankkeita sekä vähähiilistä taloutta edistäviä toimenpiteitä kuten muun muassa energia- ja materiaalitehokkuuden, kiertotalouden, uusiutuvan energian käytön, digitalisaation ja puhtaan teknologian edistämistä. Lisäksi tuetaan tki-ympäristöjen nykyistä tehokkaampaa hyödyntämistä elinkeinoelämän uudistumisessa ja kasvussa.\nEuroopan sosiaalirahaston (ESR) rahoituksessa korostetaan koulutuksen saavutettavuutta ja jatkuvan oppimisen toimintatavan edistämistä aikuisten koulutuksessa. Rahoitusta kohdennetaan erityisen huonossa työmarkkina-asemassa oleviin kohderyhmiin.\nEU:n maaseuturahaston rahoituksessa pidetään tärkeänä muun muassa elintarviketuotannon jalostusasteen nostamista ja Pohjois-Savon kehittymistä ruokamaakunnaksi.\nPohjois-Savossa on jäljellä EU:n rakennerahastojen (EAKR ja ESR) ja maaseuturahaston rahoitusta nykyisen ohjelmakauden tarpeisiin kaikkiaan noin 95 miljoonaa euroa.\nKuopion henkilö- ja tavararatapihat tulleet tiensä päähän\nToimeenpanosuunnitelma nostaa Itä-Suomen kiireellisimpien liikennehankkeiden joukkoon erillisrahoituksen saamisen Kuopion ratapihalle. Se on jo luokiteltu moniongelmaiseksi ratapihaksi niin henkilöliikenteen kuin tavarakuljetusten kannalta. Koko ratapihahankkeen kustannusarvio on noin 50 miljoonaa euroa.\nRaideliikenteen kehittämishankkeisiin sisältyvät myös Savon rata kokonaisuudessaan välillä Kouvola-Kajaani, Karjalan radan yhteys Imatralta Joensuuhun sekä Itärata Helsingistä Porvooseen Kouvolan kautta.\nTieliikennehankkeista toimeenpanosuunnitelmaan on listattu valtatie 23:n parantamisen välillä Varkaus-Viinijärvi ja valtatie 5:n parantamisen välillä Leppävirta-Kuopio. Valtatie 23 on tärkeä muun muassa Varkauden puuteollisuuden kuljetuksille. Tietä käyttävät Pohjois-Karjalasta etelään suuntautuvat elinkeinoelämän kuljetukset ovat lisääntyneet entisestään VT5:llä tehtyjen kunnostusten myötä. Koko hankkeen arvioidut kustannukset ovat yli 50 miljoonaa euroa.\nLeppävirran ja Kuopion välin kunnostaminen tulisi maksamaan noin 110 miljoonaa euroa. Samaan aikaan näköpiirissä on jo tiesuunnittelu Siilinjärveltä Iisalmeen sekä ysitien suunnitteluvalmius Kuopiosta itään Pohjois-Karjalan rajalle että Suonenjoelta länteen Keski-Suomen rajalle.\nSaimaan sulkujen pidentämiseen Itä-Suomen maakunnat tahtovat pikaisesti 70–80 miljoonaa euroa.\nEdunajamisasioista toimeenpanosuunnitelma listaa muun muassa Pelastusopiston, Kansallisen Neurokeskuksen ja Finnpulpin biotuotetehtaan.\nEsimerkiksi Neurokeskus tarvitsee vuosittaisen miljoonan euron siltarahoituksen valtion budjettiin vuosille 2020 ja 2021, kunnes vakituinen organisaatio- ja rahoitusmalli valmistuvat ja toiminta on päässyt kunnolla käyntiin.\nMaakuntahallituksen kokous 28.10.2019 »\nEtusivu>Tietopalvelut>Uutispöytä>Artikkeli>Maakuntahallitus vahvisti toimeenpanosuunnitelman\nSivu tulostettu osoitteesta: https://www.pohjois-savo.fi/tietopalvelut/uutispoyta/artikkeli/maakuntahallitus-vahvisti-toimeenpanosuunnitelman.html


Jäseneksi – Suomen Vesihuolto-osuuskunnat ry\nLiittymällä jäseneksemme voit tuoda oman mielipiteesi keskusteluun ja olla mukana kehittämässä toimintaamme yhä paremmaksi. Jäsenenämme vesiosuuskuntanne saa lisäksi käyttöönsä monipuoliset, jatkuvasti kehittyvät palvelumme ja etumme.\nKaikki virallisesti rekisteröityneet vesihuolto-osuuskunnat, vesiosuuskunnat ja vesiyhtymät voivat hakea jäsenyyttä. Voit liittyä myös kannattajajäseneksi, kun haluat tukea toimintaamme. Tutustu yhdistyksen sääntöihin.\n- Ilmaista neuvontaa puhelimitse ja sähköpostitse\n- Koulutusta edulliseen jäsenhintaan\nSVOSK ry:n jäsenmaksu vuodelle 2021 on 1 € / liittyjä, min. 50 €, max. 300 € (jos osuuskunnalla on liittyjiä yli 300 kpl). Ei erillistä liittymismaksua.\nVoit liittyä jäseneksi\n- Kirjeellä (tulostettava jäsenhakemus löytyy täältä):\nSuomen Vesihuolto-osuuskunnat ry c/o\n- Sähköpostilla, jorma.pohjavirta(at)svosk.fi. Merkitse viestin aiheeksi ”Jäsenanomus”. Viestiin tulee liittää osuuskunnan hallituksen pöytäkirjasta ote, jossa ilmenee osuuskunnan päätös jäsenyyshakemuksesta.\nSVOSK ry:n hallitus käsittelee ja hyväksyy jäsenanomuksen. Lähetämme liittyjälle tiedon hyväksynnästä sekä jäsenmaksulaskun. Jäsenyys alkaa hyväksymispäivästä.


Uudelleenjärjestelyohjelmat - Wärtsilä Osavuosikatsaus Q2 2016\nHeinäkuussa 2015 ilmoitetut Marine Solutions -liiketoiminnan organisaatiojärjestelyt on saatu päätökseen. Järjestelyiden tavoitteena oli 600 työpaikan vähentäminen maailmanlaajuisesti meriteollisuuden heikon globaalin markkinatilanteen vuoksi.\nHuhtikuussa 2016 Wärtsilä ilmoitti uusista järjestelyistä mukauttaakseen organisaatiotaan uusien alusten heikentyneesen markkinatilanteeseen ja merenkulku- ja energiamarkkinoilla vallitsevaan vaikeaan kilpailuympäristöön. Organisaatiojärjestelyt tarkoittavat arviolta 550 työpaikan vähentämistä ja moottoreiden tuotekehityksen keskittämistä Suomeen. Järjestelyt etenevät suunnitelmien mukaisesti.\nKun uudelleenjärjestelyt on saatu päätökseen, niiden odotetaan johtavan noin 90 miljoonan euron vuosittaisiin säästöihin. Säästöistä noin 65 miljoonan euron arvioidaan toteutuvan vuoden 2016 loppuun mennessä ja loppuosan vuoden 2017 loppuun mennessä. Uudelleenjärjestelyihin liittyvät kertaluonteiset kustannukset ovat arviolta 75-80 miljoonaa euroa, joista 19 miljoonaa euroa kirjattiin vuodelle 2015. Tammi-kesäkuussa 2016 kirjattiin 27 miljoonaa euroa uudelleenjärjestelyihin liittyviä kustannuksia, joista 17 miljoonaa euroa oli alaskirjauksia.


Leena Nurmi: Hiihdon Suomen mestari joutui vuodeksi sivuun, sairasti myös koronan\nHiihdon Suomen mestari sairasti koronan – oli aiemmin vuoden sivussa outojen oireiden vuoksi: ”Tuli vaan happoa ja hyydyin täysin”\nVuonna 2018 sprintin SM-kultaa voittanut Leena Nurmi ajautui kaksi vuotta sitten terveysmurhekierteeseen, josta hän on toipumassa vasta nyt.\nLempäälän Kisan Leena Nurmi palasi sunnuntaina Vuokatissa kisoihin yli puolentoista vuoden tauon jälkeen. Jussi Saarinen\nsunnuntai 8.11.2020 klo 22:47\nHuhtikuun kuudes vuonna 2018 oli Leena Nurmelle upea päivä.\nHän voitti Taivalkoskella perinteisen sprintin SM-kultaa, kun taakse jäi koko kotimaan kerma Krista Pärmäkoskesta ja Kerttu Niskasesta alkaen.\n– Syksyllä 2018 alkoivat vaikeudet. Davosin maailmancupista joulukuusta 2018 alkaen minulla oli jatkuva väsymys ja tuloksellinen keskinkertaisuus, Nurmi kertoo.\nHän kärsi oudoista oireista läpi kauden 2018–19.\n– Lenkille lähtö oli vastenmielistä. Heti, kun meni aerobisen kynnyksen yli, eli tehoille, kroppa ei vaan toiminut. Tuli vaan happoa ja hyydyin täysin. Se teki suorittamisen mahdottomaksi.\nNurmi kilpaili kotimaan lumilla vielä maalis-huhtikuussa 2019, kun terveysmurhetta ei saatu diagnosoitua.\n– Olin tosi tiltissä. Hävisin normaalikisassa kaksi minuuttia niille, jotka normaalisti voitan. Se kertoi, että suoritustaso on aika paljon laskenut. Mietti vaan, miksi tulokset ovat keskinkertaisia, eikä vaan yksinkertaisesti jaksa.\nNurmen viimeiseksi startiksi jäi 13. huhtikuuta 2019 lykitty 70 kilometrin maratonhiihto Ylläs–Levi. Suomalainen hävisi kisan voittaneelle Norjan Astrid Slindille 27 minuuttia.\nTästä kisasta alkoivat Leena Nurmen vaikeudet: hän oli 15. joulukuutta 2018 Davosin maailmancupin vapaan sprintissä sijalla 66. AOP\nKesällä 2019 Nurmi sai diagnoosin.\n– Oli aika paha ylikuormitustila. Se haittasi käytännössä puolitoista vuotta: viime kausi jäi väliin ja kaudesta 2018–19 se pilasi yli puolet.\nYlikuormitustila on monien tekijöiden summa.\n– Henkinen stressi ja fyysinen kuormitus. Minulla oli pitkä sairastelu taustalla, niin kropassa oli varmaan ollut joku virus.\nMitään tablettimaista lääkettä vaivaan ei ole.\n– Kymmeneen kuukauteen en saanut tehdä mitään, vain hyötyliikuntaa. Se söi naista paljon.\nVaikeimpina hetkinä huippu-urheilun jatkaminen oli kyseenalaista.\n– Edelleen minulla on samat tavoitteet, eli MM-hiihdot ja olympialaiset. Ne ovat pitäneet lajin parissa.\nLeena Nurmi kärsi ylikuormitustilasta ja sairasti koronan. Pasi Liesimaa/IL\nViime keväänä hiihtäjä voi jo paremmin, kunnes iski korona.\n– Oireet olivat influenssan tyyppiset. Kotona sairastin, eikä siitä jäänyt mielestäni mitään haittaa kehooni, kymenlaaksolaishiihtäjä kuvailee.\n– Ei se korona mitään kaatanut, kun en muutenkaan voinut kilpailla. Olihan se toki kurja. Mutta mieluummin sen silloin sairasti kuin tällä kilpailukaudella. Jotain hyvää oli ajoituksessa, hän jatkaa.\nNurmi ei ole varma, onko kehossa immuniteetti.\n– Jossain uutisessa luki, että vasta-aineet lähtisivät aika nopeasti pois. Että välttämättä immuniteettia ei ole. Noudatan tarkasti kaikkia koronaohjeita.\nSunnuntaina Vuokatissa Nurmi palasi kilpaladuille. Hän hiihti Suomen cupin vapaan tyylin viestissä Lempäälän Kisan avausosuuden.\n– En tiedä, mitä pitäisi suorituksesta ajatella. Eka kisa ja eka tehoveto puoleentoista vuoteen.\nNurmi toi joukkueensa vaihtoon sijalla 18. Eroa nopeimman ajan neljän kilometrin matkalla kellottaneeseen Mikkelin Hiihtäjien Jasmin Kähärään tuli 34 sekuntia.\n– Kesäkuussa aloitin harjoittelun. Arvoitukseksi jää, mihin tällä kaudella pystyy. Yritän vaan harjoitella ja kilpailla sen mukaan, mitkä ovat sopivia startteja.\n26-vuotias hiihtäjä muutti terveysmurhekierteensä aikana Sotkamoon. Toinen koti on Kotkassa. Syyskuussa hän aloitti ruotsin yliopisto-opinnot Joensuussa. Aiemmin taskussa on tradenomin paperit ammattikorkeakoulusta.\n– Aika tuli pitkäksi viime kaudella, kun en saanut urheilla. Oli aika paljon nukkumista, kun olin niin väsynyt. Sitten syömistä, tv:tä ja kaverien kanssa olemista. Rauhallisia päiviä.\nPerinteisen sprintti sopii Nurmen pirtaan parhaiten.\n– Harjoittelu on lähtenyt yksinkertaisista asioista, eikä mitään sprinttipainotuksia ole tehty. SM-kilpailut ja Suomen cupit ovat tällä kaudella tavoitteeni. Yritän päästä sille tasolle, jossa olin aiemmin.\nHiihtokausi on nyt avattu – katso videolta suurimmat puheenaiheet\nTässä ovat hiihdon kuumimmat puheenaiheet juuri nyt\nNämä naiset ovat Suomen ylivoimaisimmat viestihiihtäjät – näyttivät taas kilpasiskoille kaapin paikan: ”Ei haittaa, vaikka oltaisiin 60-vuotiaita”\nRiitta-Liisa Roposen, 42, tytär Ida, 16, kasvoi äitinsä matkassa ympäri maailmaa – nyt he treenaavat yhdessä: ”Eihän se normaalia ole”\nLaura Mononen kesti Anne Kyllösen takaa-ajon – naisten viestissä useita kaatumisia Suomen cupissa\nJoni Mäki jälleen ylivoimainen Suomen cupissa – jätti Ristomatti Hakolan taakseen viestikisassa\nKilpakumppani yritti puijata – mieshiihdon kunkku vain lisäsi kaasua: ”Ei vielä Iivon silmille hypitä”


Jukka-Petteri - Milloin nimipäivä?\nKokeile nimikoneesta nimeen Jukka-Petteri\nJukka-Petteri on ensimmäisenä etunimenä 62 miehellä. Muuna kuin ensimmäisenä etunimenä Jukka-Petteri on 9 miehellä. Kaikkiaan etunimi Jukka-Petteri on 71 miehellä.\nVoit ehdottaa nimelle Jukka-Petteri epävirallista nimipäivää\nNimellä Jukka-Petteri ei ole virallista eikä epävirallistakaan nimipäivää suomalaisissa nimipäiväkalentereissa.\nEhdotettu nimi: Jukka-Petteri\nJukka-Petteri sopii seuraavaan viralliseen nimipäivään: *valitse


Myydään: Hämeenlinnantie 24 A, Lahti | RE/MAX Noste\nHyväpohjainen ja HETI VAPAA yksiö omatonttisessa taloyhtiössä!\nHämeenlinnantien varrella kolmannen kerroksen kaupungin puoleisessa päädyssä oleva yksiö.\nSiistikuntoinen asunto on pintaremontoitu v.2001, kylpyhuone uusittu taloyhtiön toimesta v.2006 samalla kun uusittu käyttövesiputket, viemärit ja kylpyhuoneet koko taloyhtiössä.\nKotoisa keittiö, jossa ikkuna ja hyvin laskutilaa. Yhdistetty olohuone ja makuuhuone, huoneiston levyinen parveke, kylpyhuone ja eteinen, jossa runsaasti kaappitilaa. Lisää säilytystilaa vinttikomerossa.\nTaloyhtiössä tehty jo mm. käyttövesi, viemäri ja kylpyhuoneremontti, uusittu ikkunat ja parvekeovet ja sillä on oma tontti ja maltillinen hoitovastike.\nLoistava vaihtoehto keskustan lähellä sijoitukseen tai omaksi asunnoksi!\n23.7.2019 klo 16.00–16.30\nTilat ja varustelu: urheiluvälinevarasto, kaapeli-tv, vinttikomero, talopesula, sauna\nTehdyt remontit: Parvekeremontti 1997, käyttövesi, viemäri ja kylpyhuoneremontti, saunaremontti 2006, IV-kanavien nuohous 2008, ikkunoiden ja parvekeovien uusinta, porrashuoneiden ovien uusinta, julkisivun/sokkelin kalkitus sekä porrashuoneiden maalaus ja lukitusten uusinta, lumiesteiden asennus katolle 2009, peltikaton pinnoitus Noxyde pinnoitteella 2011, saunan lauteet uusittu 2012, pääsisäänkäyntien yläpuolelle tehty katokset 2013, autotallien ovet uusittu 2016\nOta yhteyttä asunnosta Hämeenlinnantie 24 A, Lahti


Copyright 2019- Kaikki oikeudet pidätetään. Luckland.com on Grasswood:n omistama brändi, osakeyhtiö joka toimii Malta lakien mukaan. Tämän sivuston pelejä operoi Aspire Global International LTD., maltalainen yritys, jonka rekisterinumero on C42296, ja jonka toimisto on rekisteröity osoitteeseen 135, High street, Sliema SLM 1549, Malta. Yrityksellä on lisenssi Remote Gaming Regulations of Malta MGA/CRP/148/2007, joka on myönnetty 17. elokuuta 2009 (tämä lisenssi sisältää Yhtiön aikaisemmat lisenssit ja listaa vanhat lisenssinumerot myöntämispäivämäärillään). Yritys toimii Malta Gaming Authority -sääntelyn alla. Vain Isossa-Britanniassa , tämän sivuston pelit toimittaa AG Communications Limited, Maltalle rekisteröity yritys numerolla C48328, osoitteessa 135 High Street, Sliema SLM 1549, Malta, joka on lisensoitu ja säännöstelty United Kingdom Gambling Commission (Remote Gaming License Number 000-039483-R-319409-001) toimesta. Isoftbetin tarjoamat pelit ovat Alderney Gambling Control -komission hyväksymiä ja lisensoimia. Lisenssinumero: 117C2. Operaattorin toimiluvan nykyinen status löytyy tästä: Gambling Commission.


Hamina tehostaa taloutta — verotuloja kertyy kaupungin kassaan ennakoitua vähemmän tänä ja ensi vuonna - Kymen Sanomat\nHamina tehostaa taloutta — verotuloja...\nJulkaistu 19.11.2018 18:00\nKaupunki laatii tuottavuusohjelman tasapainottaakseen talouttaan. Ohjelma tuo muutoksia myös vasta hyväksyttyyn ensi vuoden budjettiin.\nHaminan kaupunki käynnistää tuottavuusohjelman laadinnan. Kaupungin on tarpeen tasapainottaa talouttaan, sillä kuluvan vuoden verotulot tulevat jäämään marraskuun veroennusteen perusteella 0,8 miljoonaa euroa alle budjetoidun. Tämän vuoden kertymän tason lasku vaikuttaa myös ensi vuoteen, joten viime viikolla hyväksytyssä ensi vuoden talousarviossa verotulojen kertymä on arvioitu 0,6-0,8 miljoonaa euroa liian suuriksi. Ensi vuoden tulos olisi siten vaipumassa nollan tuntumaan eikä miljoona euroa plussalle, budjetissa oli ennakoitu.\nMyös Kymsoten käynnistyminen vuodenvaihteessa aiheuttaa kaupungille menojen kasvupaineita.\nHaminan kaupunginhallitus päätti maanantaina käynnistää tuottavuusohjelman laatimisen siten, että toimenpiteitä konkretisoituu jo kuluvan vuoden puolelle. Ensi vuoden talousarvioon kohdistuvista toimenpiteistä laaditaan tämän vuoden loppuun mennessä toimenpideluettelo. Valiokunnat käsittelevät omaan toimialaansa liittyvät tuottavuusohjelmat 17. päivään tammikuuta mennessä. Kaupunginhallituksen käsittely on 21. päivänä tammikuuta ja valtuustokäsittely 29. päivänä tammikuuta.


MTV3 5.20 Aamusää 5.50 Studio55.fi 6.25 Huomenta Suomi 6.38 Kovin yleiset selkävaivat. 7.05 Euroopan talous kuplii. 7.39 Miten lapsiperheitä tuetaan taloudellisesti? 8.05 Suomalaispoliisi valittiin Interpolin tehtäviin. 8.49 Uusiutunut Katri Helena! 9.15 Lontoossa asutaan kanavaveneissä 9.


Mielen hyvinvointi partiossa | Suomen Partiolaiset\nSuomen PartiolaisetLippukunnilleLippukunnan johtaminenTurvallisuus lippukunnassaMielen hyvinvointi partiossa\nHienoa, että haluat tietää lisää mielen hyvinvoinnista. Olemme koonneet eri ikäisille partiossa toimiville johtajille tähän partiossa kohdattuja mielenterveyden haasteita. Niitä on varmasti muitakin, mutta tässä tekstissä on käyty läpi niistä yleisimpiä. Toivottavasti saat näistä itsellesi vahvistusta, uusia ajatuksia ja toimintamalleja. Tutustu myös lasten ja nuorten turvallisuuteen tähtäävään Turvallisesti yhdessä -ohjeeseen ja kiusaamiseen ehkäisyyn ja siihen puuttumiseen keskittyvään Mukavasti yhdessä -materiaaliin. Nämä materiaalit tukevat toisiaan.\nMielen hyvinvointia on taito pitää huolta itsestään ja läheisistään, myös partiossa ja partiolaisena. Itsestä huolehtimista ovat muun muassa monipuolisen ja riittävän ravinnon nauttiminen, riittävän unen ja levon saaminen, mielihyvää tuottavien asioiden tekeminen, merkityksellisten ihmissuhteiden ylläpitäminen, erilaisten tunteiden kanssa toimeen tuleminen sekä tarvittaessa avun pyytäminen. Myös huumori, uuden oppiminen ja huomion kiinnittäminen myönteiseen ovat tärkeitä asioita mielen hyvinvoinnin kannalta.\nMielen hyvinvoinnin huomioiminen tarkoittaa myös esteettömyyttä harrastaa. Esteettömällä partiolla tarkoitetaan, että partiotoiminta on kaikille avointa riippumatta esimerkiksi kuulumisesta johonkin vähemmistöryhmään vammaisuuden, seksuaalisen suuntautumisen tai uskonnon vuoksi. Jokaisella on mahdollisuus ja oikeus olla oma itsensä. Omista erityispiirteistä kannattaa keskustella omassa lippukunnassa rohkeasti. Näin ne pystytään tarvittaessa ottamaan huomioon.\nMIELI Suomen Mielenterveys ry:n Mielenterveyden käsi muistuttaa miten monin eri tavoin voimme vaikuttaa mielenterveyteemme erilaisilla arkisilla valinnoillamme.\nKuten huomaat, on mielen hyvinvointi arkinen asia, johon meillä jokaisella on halutessa varmasti mahdollisuus vaikuttaa. Turvallinen partio huomioi myös mielen hyvinvoinnin.\nHyvän mielen koulu, käsikirja mielenterveystaitojen vahvistamiseen yläkoulussa. Suomen Mielenterveysseura 2018\nHyvää mieltä yhdessä. Käsikirja alakoululaisten mielenterveyden edistämiseen.\nMieli Suomen Mielenterveysseura 2017 / nykyään MIELI Suomen Mielenterveys ry\nOman mielen hyvinvoinnin tukeminen\nMielen hyvinvointi eli mielenterveys on ihmisen voimavara ja tärkeä oman toimintakyvyn kannalta. Hyvä mielenterveys koostuu muun muassa optimismista, hyvästä itsetunnosta, elämänhallinnan tunteesta, kyvystä solmia sosiaalisia suhteita sekä taidosta kohdata vastoinkäymisiä.\nOman mielen hyvinvoinnin tukeminen tarkoittaa sitä, että edistetään mielen hyvinvoinnin vahvistavia ja suojaavia tekijöitä esimerkiksi noudattamalla terveellisiä elämäntapoja, kehittämällä ja vahvistamalla niitä taitoja, joista koet saavasi hyvää mieltä sekä vaalimalla hyviä ystävyys- ja kaverisuhteita.\nSuomalaisessa partioliikkeessä työskentelee alle 100 palkattua henkilöä. Vapaaehtoiset mahdollistavat noin 65 000 partiolaisen harrastamisen. Harrastuksen on tarkoitus tukea hyvinvointia ja antaa lisäenergiaa.\nOmasta fyysisestä ja psyykkisestä hyvinvoinnista huolehtiminen auttaa pitämään huolta myös muista. Jos ei voi hyvin, ei jaksa auttaa. On tärkeä huomata, että kaikki vaikuttaa kaikkeen. Tunteet voivat tarttua ja siirtyä esimerkiksi kotoa partioon ja toisinpäin, ellei niille tietoisesti tee jotain. Kuormittavien tunteiden kanssa tämä voi olla ongelma.\nOmasta jaksamisesta on tärkeä pitää huolta oman itsen, läheisten ja myös partiopestin takia. Harkitessa uuden pestin vastaanottamista mieti ennen sitoutumista tulevan pestin suuruutta ja aiempia tehtäviä partiossa. Pestikeskustelu auttaa hahmottamaan pestin suuruutta ja taustatukea. Nousujohteisuus ei tarkoita sitä, että lippukunnan kesäleirin johdettuasi haet piirileirin johtajan paikkaa, samalla jo unelmoiden Finnjamboreen johtajan pestistä.\nOn tärkeää päästä kokemaan ja näkemään haaveilemansa pestin reuna-alueita. Pestejä ei voi eikä pidä asettaa tärkeysjärjestykseen. Joskus on rohkeaa todeta, että pesti ei sovikaan tai on liian suuri. Toisaalta parhaimmillaan pestissä voit toteuttaa itseäsi tai sukeltaa intohimosi syövereihin uutta luomaan ja muille jakamaan. Pesti voi myös avata sinulle uusia mahdollisuuksia ja mukavalla tavalla suunnata tulevaisuuttasi esimerkiksi opiskelujen saralla. Partio on mahdollisuuksia täynnä.\nPartiopestit eivät kuitenkaan tekemällä lopu, ja aktiivisia tekijöitä on harvoin liikaa. Innostus ja sitoutuneisuus voivat viedä mennessään, eikä partioburnout ole harvinaista. On tärkeä taito osata rajata (koko ja määrä) tekemisiään, ja näin huolehtia omasta jaksamisesta. Myös mukavat ja itselle tärkeät asiat voivat kuormittaa ja stressata. Omaan tapaan kuormittua on tärkeä tutustua.\nStressi on luonnollinen osa elämää. Ajoittainen ja sopivan kokoinen stressi voi auttaa tarttumaan toimeen ja saamaan asioita valmiiksi. Pitkään jatkunut tai liiallinen stressi kääntyy kuitenkin haitan puolelle. Se voi aiheuttaa psyykkistä ja fyysistä pahaa oloa, viedä energian, ilon ja unen mennessään. Stressi vapauttaa kehossa stressihormoneja, minkä takia elimistö luulee olevansa taistelu- tai pakotilanteessa, ja on valmis toimimaan. Tämä saa aikaan sen, että sydän lyö tavallista tiheämmin, verenpaine nousee ja kädet hikoilevat. Hetkellisesti nämä parantavat suoritusta, mutta pitkittyessään ne kuormittavat ja kuluttavat voimia.\nJokainen on yksilö tässäkin asiassa. Toista stressaava asia voi toimia toiselle sopivana kannustimena. Stressi voi ilmetä psyykkisinä oireina kuten esimerkiksi ärtyisyytenä, epävarmuutena, ahdistuksena tai fyysisinä tuntemuksinä kuten kuvotuksena, unettomuutena, erilaisina särkyinä ja painonhallinnan ongelmina. Se mikä on toisen mielestä innostavaa voi toisen mielestä olla stressaavaa. Jokaisella on omat tapansa helpottaa stressiä. Tavallisia stressiä helpottavia asioita ovat liikunta, musiikki, kuvataiteet, lukeminen, erilaiset rakentamiset ja puuhastelut. On tärkeää osata useita rentoutumisen keinoja. Päihteet eivät ole hyvä tapa lievittää stressiä.\nVäsymyksen ja stressin laukeaminen\nPitkäkestoisiin ja intensiivisiin partio tapahtumiin voi liittyä väsymyksen ja stressin myötä laukeavia reaktioita. Nämä voivat näyttäytyä muun muassa itkuisuutena ja ärtymyksenä, unettomuutena, ruokahaluttomuutena tai erilaisina kiputuntemuksina. Stressi syntyy tilanteessa, jossa kuormitus ylittää ihmisen sen hetkiset voimavarat. Hyvä johtaja pitää huolta itsestään: huolehtii riittävästä levon ja ravinnon saannista. Opettele tunnistamaan omat kuormituksesta / stressistä kertovat asiat. Tällöin sinulla on mahdollisuus tasata kuormitusta eli levätä ennen kuin tilanne voi räjähtää käsiin.\nLyhytkestoinen stressi voi auttaa selviytymään haasteista, mutta pitkään jatkuessaan stressi on usein haitallista. On tärkeä tunnistaa ja tunnustaa nämä luonnolliset reaktiot sekä tehdä tarvittavat muutokset.\nMitä voi tehdä, jos huolestuu omasta mielen hyvinvoinnista?\nErilaisten tunteiden kirjo kuuluu osana jokaisen elämään. Aina ei voi onnistua ja voittaa. On tärkeä oppia kohtaamaan myös pettymyksen, vihan, epäonnistumisen ja surun tunteita. Normaali alakulon ja surun tunne ei tarkoita sitä, että olet masentunut vaan ne ovat luonnollinen osa tunteiden kirjoa. Tunteiden tunnistaminen on tärkeä taito. Sen avulla opit myös entistä paremmin tuntemaan itseäsi ja tapoja reagoida erilaisiin asioihin ja tilanteisiin.\nJos huomaat, että pohdit omaa psyykkistä vointia huolen sävyttämänä, on tärkeä ottaa huoli puheeksi mahdollisimman varhaisessa vaiheessa. Kerro huolestasi huoltajalle, turva-aikuiselle, opettajalle, terveydenhoitajalle tai omalle tutulle partiojohtajalle, joka auttaa sinua asian kanssa eteenpäin. Kerro rohkeasti. Voit myös tutkia mahdollisen huolen kokoa esimerkiksi Mielenterveystalon huolinavigaattorin avulla.\nMitä voi tehdä, jos huolestuu toisen partiolaisen mielen hyvinvoinnista?\nPartio on harrastus, jossa ollaan lähellä toisia sekä tehdään ja koetaan asioita yhdessä. Yhdessä vietetyt leirit, retket ja tapahtumat kuorivat mahdollisia suojakerroksia ja huomaat voivasi olla oma aito itsesi. Ei ole väliä onko tossut viimeisintä merkkiä tai onko jakaus oikeassa kohtaa. Tämä on se taika, mikä luo vahvoja, jopa elinikäisiä siteitä partiolaisten välille. Ollessamme lähellä toisia partiolaisia voimme myös huomata mahdollisia huolenaiheita esimerkiksi mielialaan liittyvää alavireisyyttä, mikä voi näkyä esimerkiksi itkuisuutena ja itsensä mitätöimisenä. Partiojohtajan, tavallisen ihmisen tärkein rooli näissä kysymyksissä on olla ihminen ihmiselle. Partiojohtajan ei tarvitse, eikä pidä, ryhtyä mielenterveyden ammattilaiseksi. Sitä varten ovat erikseen olemassa hoitoon ohjaukset ja hoitavat tahot.\nMiten otat huolen puheeksi?\nKerro huolestasi selkeästi ja suoraan.\nKysy mitä henkilö itse ajattelee ja miten hän kokee tilanteen.\nKuuntele rauhallisesti ja anna aikaa. Siedä myös hiljaisuutta.\nRohkaise kertomaan todellinen tilanne. Tunteita tai reaktioita ei tarvitse pelätä. Asioista oikeilla nimillä puhuminen auttaa.\nKiinnitä huomiota sekä omaan että toisen sanattomaan viestintään.\nPuhu myös henkilön vahvuuksista ja voimavaroista.\nOhjaa henkilö tarvittaessa lisäavun piiriin. Jos kyseessä on alaikäinen henkilö huolehdi huoltajien kanssa keskustelusta. Tue heitä selvittämään yhdessä, mikä on luontevin paikka juuri tässä tilanteessa hakea apua: kouluterveydenhuolto, terveyskeskus, kolmannen sektorin järjestöt tai jokin muu. Työssäkäyvän osalta myös työterveyshuolto voi olla yksi vaihtoehto.\nPuheeksi ottaminen antaa mahdollisuuden puhua! Tämän takia on tärkeä ottaa asioita puheeksi ennen kuin ne ehtivät paisua. Huomaat sitten ikätoverin tai johtajan olemisessa muutosta, mistä sinulle nousee huoli, ota asia puheeksi esimerkiksi turva-aikuisen kanssa. Näin saat vietyä asiaa eteenpäin, eikä sinun tarvitse kantaa asiaa ja huolta mielessäsi yksin. Muista huomioida myös lapsen/nuoren huoltajat.\nRiippumatta siitä onko huolissaan partiokaverista tai ei, kaikki ihmiset tulee kohdata yhdenvertaisesti. Partion kasvatustavoitteiden mukaan suhde toiseen nähdään muun muassa taitona asettua toisen asemaan ja erilaisuuden rikkautena. Sairastunut partiokaveri on pohjimmiltaan se sama vanha hyvä ystävä.\nPsyykkiset sairaudet eivät näy ulospäin, kun sairaus on hyvässä tasapainossa. Mahdollisesta sairaudesta huolimatta kannustamme sinua rohkeasti elämään itsesi näköistä täyttä elämää. Jos jokin asia mietityttää tai huolestuttaa, kysy rehellisesti ja avoimesti. On tärkeä säilyttää luottamuksen ilmapiiri. Avoimella keskustelulla voi tukea toista parhaiten ja taata mahdollisimman hyvä partiotoiminta.\nNeuropsykiatriset (nepsy) oireyhtymät kuten aktiivisuuden ja tarkkaavuuden häiriö ja autismikirjo ovat tavallisia aivojen toimintaan liittyviä häiriöitä. Niiden näyttäytyminen arjessa vaihtelee ympäristön, stressin ja häiriön vakavuuden mukaan. Ne näyttäytyvät erityisesti kaveritaitojen haasteina ja voivat näkyä vahvasti ryhmätoiminnoissa. Näihin voi usein liittyä käytöksen, oppimisen, unen ja motoriikan haasteita, mielialavaihteluja, ahdistus / pakko-oireisuutta sekä aistiherkkyyttä.\nNepsy-ominaisuudet vaikuttavat siten jokapäiväiseen elämään: niin sosiaaliseen vuorovaikutukseen, kielelliseen ja ei-kielelliseen viestintään, tunteiden säätelyyn ja oman toiminnan ohjaukseen. Oireiden voimakkuudet ja ilmiasut vaihtelevat eri ihmisillä eri ympäristöissä. Kaikkia oireita ei ole kaikilla. Samalla henkilöllä voi olla useampia oireyhtymiä. Koska nepsypiirteet ovat hyvin tavallisia haluamme seuraavaksi kertoa niistä tarkemmin.\n“ADHD:ssa esiintyy pitkäaikaisia ja toimintakykyä haittaavia vaikeuksia keskittymisessä, aktiivisuuden säätelyssä ja impulssien hillinnässä. ADHD on yleisin kehityksellinen neuropsykiatrinen häiriö. Sitä esiintyy noin 5-7% kouluikäisistä lapsista ja 3-4 % aikuisista. ADHD:n taustalla on neurologinen tai neurobiologinen häiriö. ADHD:ta ei siten voi itse aiheuttaa. Diagnoosi perustuu aina lääkärin arvioon ja huoltajien huolelliseen haastatteluun. ADHD:n kanssa esiintyy usein samanaikaisesti oppimisvaikeuksia, autismikirjon häiriöitä tai tic-oireita. Tic-oireet ovat äkillisiä ja tarkoituksettomia nykäyksiä tai äänteitä.”\nLähde: Esteille hyvästit! Opas autismikirjon sekä adhd- ja Tourette-oireisten lasten kasvattajille. Autismisäätiö, Esteetön lapsuus neurokirjon lapselle ja nuorelle 2017-2019-hanke.\nViimeistään kouluiässä oireet yleensä aiheuttavat huomattavaa toiminnallista haittaa ja ADHD tulee todetuksi. Lapsi ei jaksa keskittyä annettuihin tehtäviin, tehtävien aloittaminen ja oman toiminnan suunnittelu ovat vaikeaa. Lapsi toistuvasti keskeyttää ja häiritsee touhuamisellaan opetusta. Hänen on usein vaikea odottaa vuoroaan, kuunnella ohjeita tai asettua rauhoittumaan. Kuvattujen toiminnallisten vaikeuksien vuoksi on tavallista, että lapsi saa osakseen runsaasti toiveita lopettaa häiritsevä toiminta ja ”olla kunnolla”. Jatkuvan negatiivisen palautteen myötä lapsen vahvuudet voivat unohtua. Pääsääntöinen negatiivinen palaute voi laskea itsetuntoa ja omanarvon tunnetta. ”Olen huono, enkä kelpaa mihinkään”. Tämä voi johtaa alavireisyyteen ja masentuneeseen mielialaan ja sitä kautta myös käytöshäiriöihin, mikä usein näyttäytyy ”millään ei ole mitään väliä” -tyylisenä käyttäytymisen mallina.\nToivottua käyttäytymistä voi tukea toiminnallisuuden lisäämisellä, johdonmukaisuudella, selkeillä, yksinkertaisilla ja mielellään kuvitetuilla tai selkosanaisesti kirjoitetuilla toimintaohjeilla. Kuvat pysyvät sanoja paremmin mielessä eivätkä ne muutu tunteiden vaikutuksesta. Toiminnan pilkkomisella, liikkumisen tai käsillä/jaloilla räpeltämisen mahdollistamisella ja myönteisellä ohjaamisella toiminnan aikana voidaan tukea onnistumista. Jos voit tehdä vain yhden asian: lisää myönteistä vahvistamista.\nADHD henkilöt ovat usein hyvin aktiivisia ideoiden ja aloittaen uusia toimintoja. He innostuvat nopeasti uusista asioista ja ovat niitä heti valmiina kokeilemaan. Usein he voivat olla hyvin puheliaita, eivätkä aina malta odottaa omaa vuoroaan vaan ottavat ajan ja tilan itselleen. Paikallaan pysyminen hiljaa vaikeuttaa entisestään keskittymistä. Esimerkiksi piirtäminen, sinitarran muovailu, jalan heiluttaminen tai jonkinlainen räpeltäminen samanaikaisesti voivat helpottaa keskittymistä.\nLuottamuksellisesta ryhmästä kertoo se, että voidaan yhdessä pohtia apukeinoja erilaisiin pulmiin. Yksi ei yllä ottamaan tavaraa hyllyltä, ja hänelle vinkataan jakkara. Toinen ei kykene kuuntelemaan hiljaa, ja hänelle annetaan purkka purtavaksi. Riittävät keinot ovat usein hyvin yksinkertaisia ja halutessa mahdollisia toteuttaa.\nADHD ei katoa iän myötä, vaan tavallisesti muuttaa muotoaan. Ulkoinen levottomuus voi usein vaihtua sisäiseksi levottomuudeksi. Tällöin korostuvat keinot tyynnyttää ja rauhoittaa itsensä. Päihteet eivät ole toimiva keino.\nADD on osa ADHD:ta. Siinä haasteena on erityisesti merkittävä tarkkaavuuden pulma, mikä voi näyttäytyä esimerkiksi pysähtyneenä haaveiluna sekä merkittävinä toiminnanohjauksen vaikeuksina. Ulospäin näkyvä liikkeessä oleminen tavallisesti puuttuu.\nAutismikirjon häiriö on aivojen neurobiologinen kehityshäiriö, joka vaikuttaa siihen, miten ihminen viestii ja on vuorovaikutuksessa muiden kanssa, sekä siihen, miten hän aistii ja kokee ympäröivän maailman. Autismikirjoa esiintyy kaikkialla maailmassa ja eri tutkimusten mukaan sitä esiintyy väestöstä noin 1,5-3,6 prosentin välillä.\nMonilla autismikirjon ihmisillä on aistisäätelyyn liittyviä erityispiirteitä, esimerkiksi yli- ja aliherkkyyksiä liittyen ääniin, valoon, kosketukseen, hajuihin, makuihin ja väreihin. Lisäksi autismikirjon ihmisiä yhdistää erityinen stressiherkkyys. Autismikirjoon liittyy myös vahvuuksia, kuten esimerkiksi hyvä yksityiskohtien havaitseminen ja keskittymiskyky erityisiin mielenkiinnon kohteisiin sekä hyvä oikeudentaju.\nAutismi, Aspergerin oireyhtymä ja laaja-alainen kehityshäiriö ovat kaikki osa autismikirjoa. Autismikirjon henkilöillä on tavallista useammin myös epilepsiaa tai lieviä epileptisiä oireita, adhd-oireita, tic-oireita tai laaja-alaisia oppimisvaikeuksia. Mielialaongelmat ovat myös tavallisia. Halutessasi voit etsiä lisää tietoa muun muassa Autismiliiton nettisivuilta.\nKaikilla autismikirjon ihmisillä ilmenee vaikeuksia\nVoi tulkita puhuttua ja kirjoitettua kieltä hyvin kirjaimellisesti, eikä välttämättä havaitse esimerkiksi sarkasmia. Hän voi keskustellessaan toisen kanssa ilmehtiä tai elehtiä epätavallisesti ja hänellä voi olla vaikeuksia sekä käsitellä että muistaa puhuttua asiaa.\nVoi olla vaikeampaa ymmärtää toisen ihmisen tunteita ja ilmaista omia tunteitaan. Tämä voi tarkoittaa esimerkiksi vaikeutta muodostaa ystävyyssuhteita tai työelämässä tarvittavia ihmissuhteita. Hänellä voi olla vaikeutta katsekontaktin muodostamisessa sekä erilainen tapa reagoida ilmeillä ja eleillä. Tämä ei tarkoita sitä, että heillä ei olisi tunteita. Päinvastoin usein ajatellaan, että he aistivat ja tuntevat ”liikaa”, mikä voi lamata toimintaa eri tavoin.\nVoi olla vaikeuksia mieltää erilaisia tilanteita oman kokemuspiirinsä ulkopuolelta. Tämä vaikeuttaa uusiin tilanteisiin sopeutumista ja toisten ihmisten käyttäytymisen ja toiminnan tulkintaa. Hänelle voi olla vaikeaa asettua toisen ihmisen asemaan ja mieltää se, miltä toisesta tuntuu.\nAistien välittämä tieto ja sen tulkinta on yksilöllistä ja tavallisesta poikkeavaa. Hän voi olla yli- tai aliherkkä eri aistimuksille, kuten äänille, kosketukselle, eri hajuille ja mauille sekä valolle, väreille, lämpötiloille ja kivulle. Esimerkiksi ympäristön erilaiset taustaäänet, jotka harvoin haittaavat muita ihmisiä, voivat olla kovia ja häiritseviä. Tämä voi aiheuttaa ahdistuneisuutta ja tuntua jopa fyysisenä kipuna.\nMonilla on erityisiä mielenkiinnon kohteita varsin varhaisesta iästä lähtien. Nämä kohteet voivat olla luonteeltaan pysyviä tai vaihdella ajan kuluessa. Mielenkiinnonkohteet voivat liittyä esimerkiksi taiteeseen, musiikkiin, tietokoneisiin, liikennevälineisiin ja moniin muihin. Joskus mielenkiinnon kohteeksi saattaa muodostua jokin hyvin erikoinen ja epätavallinen asia. Erityiset mielenkiinnon kohteet tuottavat iloa ja onnellisuutta elämään.\nToistuva käyttäytyminen ja rutiinit\nHaluaa monesti pitää kiinni omista rutiineistaan sekä ennakoida tulevia asioita ja tapahtumia. Säännöt ja sopimukset voivat myös olla tärkeitä. Hän saattaa esimerkiksi haluta, että kouluun tai harrastuksiin mennään aina samalla tavalla; samalla kulkuvälineellä ja samaa reittiä. Muutokset voivat tuntua ikäviltä, mutta niihin on helpompi asennoitua, mikäli pystyy valmistautumaan ennakolta.\nSelvitä aluksi, miten hän kommunikoi. Tarvittaessa omaiset tai muut ko. ihmisen tuntevat ovat parhaita asiantuntijoita.\nPoista ylimääräiset ärsykkeet (melu, valo, hajut, liika lämpö). Vältä turhaa puhetta. Hiljaisuus voi tarkoittaa, että henkilö prosessoi asiaa. Anna hänelle aikaa vastata.\nTapahtuman sujumisen kannalta on hyödyllistä kertoa omista erityispiirteistä kuten esimerkiksi ahdistusherkkyydestä tai aistierityisyydestä. Tämä voi tarkoittaa esimerkiksi sitä, että sinulla on korostuneen herkkä tuntoaisti, minkä vuoksi esimerkiksi jonossa oleminen voi olla hankalaa. Tällainen toisen liian lähellä oleminen / töniminen voi tuntua jopa fyysisenä kipuna. Tällöin sinun paikkasi jonossa voi olla ensimmäinen tai viimeinen. Nukkuminen teltassa vieri vieressä partiokavereiden kanssa voi olla ahdistava ajatus. Tarvittaessa keskustele mahdollisuudesta majoittua omaan telttaan.\nJos lapsella/nuorella on lääkehoito, on tärkeää, että siitä päättävät aikuiset ymmärtävät partiotapahtumien luonteen ja kuormittavuuden. Myös myönteiset asiat kuormittavat. Lääkehoito voi mahdollistaa myönteisen kokemuksen sekä henkilölle itselleen että koko ryhmälle.\nKerro myös keinoista, joilla saat tasattua omaa kuormitusta ja stressiä. Esimerkiksi tapahtumarikkaan päivän saattaminen maaliin onnistuneesti voi vaatia oman ajan ottamista. Ajan, jolloin on mahdollista olla irti sosiaalisesta vuorovaikutuksesta ja halutessa omassa kuplassaan.\nErilaiset neuropsykiatriset häiriöt tulee ottaa huomioon kiinnittämällä huomiota ryhmän kokoon ja johtajien/aikuisten määrään, toiminnan jäsentämiseen ja ennakointiin sekä ylimääräisen aistikuorman minimoimiseen.\nPartioon osallistuminen edellyttää, että henkilö pystyy toimimaan noin ikätasoisesti ryhmänsä jäsenenä ja ottamaan vastaan ohjausta ja apua.\nPerinteinen kokousrunko, jossa toiminta pilkotaan (alun fyysinen energianpurku -leikki, vanhan kertaus ja uuden opettelu toiminnallisin menetelmin ja lopun rauhoittuminen) helpottaa kaikkien osallistumista toimintaan. Asioilla on selkeä alku ja loppu. Toimintoja pilkotaan ja vireystilaa nostetaan erilaisten leikkien avulla.\nPääsääntöisesti jokaisen toiveena on saada kuulua ryhmään ja olla yksi muiden joukossa omin edellytyksin. Ryhmästä tulisi kuitenkin muodostaa sellainen, että se on mukavalla tavalla hallittavissa ja jokaisella ryhmäläisellä on hyvä olla. Erityispiirteet voivat merkittävästi rikastuttaa ryhmän toimintaa, kun niistä puhutaan avoimesti ja suhtaudutaan riittävän ymmärtävästi. On merkityksellistä, että kaikki ryhmän jäsenet tietävät riittävästi ryhmässä olijoiden erityisyyksistä. Ei ole olemassa syytä, mikä antaisi oikeuden kiusata tai käyttäytyä huonosti. Partiossakin avoimuus antaa mahdollisuuden ja avaa oven reiluudelle.\nErityisryhmien ohjaamisen tueksi on kehitetty Kikkapakki, joka sisältää esimerkiksi tietoa seuraavista toimintaa helpottavista asioista: tunnekortit, liikennevalot, Time Timer -ajastin, hypistelylelut. Lisätietoa löydät linkin kautta partio.fi/100uuttatapaa\nUlkopuolinen apu, psyykkinen sairaus ja osallistuminen partiotapahtumaan\nTodettu psyykkinen sairaus tai neuropsykiatrinen oireyhtymä ei ole este partion harrastamiselle, kun hoito on tasapainossa. Samalla tavalla esimerkiksi diabetestä sairastava henkilö voi osallistua partioon: hänellä on taito huolehtia itsestään ikätasoisesti ja sairaudesta on kerrottu selkeästi vastuussa oleville johtajille. Näin puitteet turvalliselle osallistumiselle ovat kunnossa. Akuutti itsetuhoisuus ja syömishäiriö voivat olla esimerkkejä henkeä uhkaavasta sairaudesta, jolloin partiolainen ei pääsääntöisesti voi osallistua retkiin, vaelluksiin tai leireihin. Tavallisiin viikkotapahtumiin voi osallistua vointi ja riittävä tuki huomioiden. Asiasta kannattaa kuitenkin keskustella avoimesti henkilön ja hänen huoltajiensa kanssa riittävän tuen saamiseksi. Päätös osallistumisesta on aina tapahtumasta vastuussa olevalla johtajalla.\nTapahtuman ilmoittautumisen yhteydessä kysytään osallistujan mahdollisia sairauksia ja allergioita. Näitä ei kysytä uteliaisuudesta, vaan turvallisuuden näkökulmasta. Turvallisuus partiossa mahdollistuu tiedon ja tiedostamisen kautta. On erittäin tärkeää, että lähijohtajalla on tieto mahdollisesta sairaudesta ja lääkehoidosta. On myös hyvä huomioida, että arki leirillä pääsääntöisesti eroaa kotiarjesta huomattavasti. Leirillä olet osa isompaa ryhmää, jolloin sosiaalisten kontaktien määrä on huomattava. Kuljet ryhmäsi kanssa niin ohjelmissa kuin ruokailuissa. Nukut ryhmäsi kanssa, mahdollisesti teltassa vierekkäin luontoäänet taustalla. Aamulla yhteisen herätyksen myötä etsit tarvittavat tavarat rinkasta ja aloitat uuden leiripäivän ryhmäsi kanssa. Oman ajan ja yksityisyyden puute voivat vaikuttaa kuormitusta ja ärsyyntymistä lisäten. Ne voivat myös vaikeuttaa nukahtamista, tai voit myös nukkua erittäin hyvin. Meistä jokainen reagoi asioihin omalla tavallaan.\nKannustamme sinua tapaamaan ryhmäsi lapsen / nuoren huoltajat ja käymään avointa keskustelua keinoista, mitkä tukevat harrastamista. Se mikä sujuu kotona, ei välttämättä suju partiossa, ja päinvastoin. On tärkeää, että kerrot mahdollisesta tarpeesta vetäytyä olemaan itseksesi sillä yhteisessä leiriohjelmassa yksinolemista ei ole ohjelmoitu.\nYhden henkilön haasteet eivät saa kokoaikaisesti määritellä partioryhmän toimintaa. Itseään tai muita satuttamaan pyrkivä henkilö ei pääsääntöisesti voi osallistua partiotoimintaan. Jokainen tilanne on kuitenkin arvioitava huolellisesti erikseen kaikkien turvallisuus ja turvallisuuden tunne huomioiden.\nViikkotoiminnan ulkopuolella esimerkiksi leireillä ja reissuissa ollaan poissa tutuista kuvioista ja kololta. Turvallisuusasiat pitää ottaa entistä tarkemmin huomioon. Joskus psyykkinen tai fyysinen sairaus voi estää osallistumisen. Asiaa tulee pohtia tarkasti ja osallistujan oma mielipide ottaa huomioon. Päätös kuitenkin kuuluu henkilöille, jotka kantavat tapahtumasta vastuun. Päätavoitteena on järjestää kaikille turvallinen ja onnistunut tapahtuma. Isoimmilla leireillä on yleensä osana leiriorganisaatiota mielenterveysasioiden ammattilaisia, joilta saa tukea ja apua.\nJoskus elämässä voi myös eteen tulla tilanne, missä partioharrastuksesta saatu tuki ei ole riittävä tai oma sairaus estää partiossa toimimisen. Tällöin on hyvä hakea apua partion ulkopuolisilta terveydenhuollon ammattilaisilta. On tärkeää, että kukaan ei jää yksin. Pyydä tarvittaessa rohkeasti apua lippukunnan turva-aikuiselta tai piiristä.\nYksinäisyys, alakulo ja masennus\nYksin oleminen omissa ajatuksissa tai tekemisissä on tärkeä taito ja sitä tulee tarvittaessa harjoitella. Se on eri asia kuin yksinäisyys. On tavallista tuntea itsensä joskus yksinäiseksi. Se ei ole vaarallista. Kuitenkin jos yksinäisyys on lähes jokapäiväistä, vaikuttaa se varmasti mielialaasi. Voit silloin olla mieleltäsi alavireinen ja kokea ulkopuolisuutta myös tutussa porukassa. Sinun voi myös olla vaikea luottaa, että olet toivottu ryhmän jäsen.\nMasennuksesta voi olla kyse silloin, kun alakuloisuus muuttuu pitkäkestoiseksi ja voimakkaammaksi. Sitä esiintyy useimpina viikonpäivinä ja siihen liittyy samanaikaisesti muita oireita, kuten alakuloisuus, toimintakyvyn lasku, syyllisyyden ja toivottomuuden tunteet, univaikeudet, ruokahaluttomuus, alentunut kyky tuntea kiinnostusta tai mielihyvää sekä ajatusten keskittyminen kuolemaan. Masentunut henkilö jättäytyy usein pois harrastuksistaan. Hän ei jaksa lähteä, eikä näe lähtemisessä enää mielekkyyttä. Oikein millään ei tunnu olevan merkitystä. Ruoka ei maita ja päivärytmi on usein mennyt sekaisin. Kouluun / työhön on vaikeampi lähteä ja osa jää kotiin. Monenlaiset huolet voivat herätä. Erilaiset epämääräiset kivut ja säryt ovat hyvin tavallisia. Henkilö voi olla hyvin itsekriittinen, vetäytynyt tai aggressiivinen tai näitä kaikkea. Tunnemaailmaa kuvaa tavallisesti apaattisuus, toivottomuus, syyllisyys ja ahdistuneisuus. Masennus ilmenee eri tasoisena.\nAhdistuneisuus on normaali tunne. Aina ahdistuneisuus ei kuitenkaan ole tarkoituksenmukaista ja hyödyllistä. Silloin kun huolet, jännittäminen tai pelot estävät osallistumasta ikätasoiseen tai mieluisaan toimintaan, ahdistuneisuuteen kannattaa puuttua. Keskustele havainnoistasi aina lapsen/nuoren huoltajan kanssa. Tehokasta huolien ja pelkojen kesyttämisessä on kohdata ahdistusta herättäviä tilanteita pienin, sietokyvyn mukaan kasvavin askelin. Lapsen/nuoren tulee oppia luottamaan itseensä ja kykyynsä tulla toimeen pelkojensa kanssa.\nAhdistuskohtaus tarkoittaa äkillisesti ilman näkyvää syytä tulevaa kohtausta. Ahdistuskohtauksia voi aiheuttaa esimerkiksi suuret väkijoukot, esiintyminen, vieras paikka, kovat äänet ja monet muut arkipäiväiset asiat. Tyypillisiä oireita ovat sydämentykytys, hyperventilointi (liikahengitys), vapina, heikotus, kuoleman pelko, kuvotus, kylmänhikisyys, tukehtumisen tunne.\nAhdistuskohtausta kutsutaan yleisesti myös paniikkikohtaukseksi. On kuitenkin syytä huomioida, että kaikki paniikkikohtaukset eivät ole ahdistuskohtauksia. Paniikkikohtaus voi johtua myös pelkotiloista. Oireet ovat monesti samankaltaisia.\nKun kohtaat voimakkaasti ahdistuneen:\nToimi rauhallisesti ja ohjaa henkilö rauhalliseen paikkaan ja ole hänen vierellä.\nOhjaa rauhalliseen hengittämiseen omaa hengitystäsi korostetustikin mallintamalla. Voit esimerkiksi laskea kolmeen sisään- ja uloshengityksen aikana.\nLapsen kanssa hyvä keino voi olla piirtää omalla sormella hänen kämmenen ääriviivoja jolloin sisään- ja uloshengitykset visualisoituvat. Älä tee tätä jos lapsi ei halua häneen koskettavan.\nHyperventilaatiossa hengittäminen paperipussiin voi rauhoittaa hengityksen.\nKerro, että kohtaus ei ole vaarallinen ja menee ohi.\nTilanteen jälkeen varmista oma ja tilanteessa olleiden jaksaminen.\nJatka normaaleja rutiineja.\nKerro tilanteesta huoltajalle.\nSuuttuneen henkilön kohtaaminen\nOn tilanteita, joissa voimakkaat tunteet ottavat vallan, ja henkilö saattaa hermostua, loukkaantua tai suuttua paljon. Tällöin suuttunut henkilö voi olla hallitsemattoman aggression vallassa. Näitä tilanteita, joihin liittyy paljon tunteita voi olla missä tahansa, yhtä lailla satunnaisessa jäätelökioskin jonossa kuin partiossa. Tällaiset tilanteet voivat tulla vastaan kaiken ikäisten kanssa toimiessa. Tunteiden hallinta on lapsille pääsääntöisesti paljon vaikeampaa kuin aikuiselle.\nPoissa tolaltaan olevan henkilön kohtaaminen edellyttää asiallisuutta. Häntä ei kannata ärsyttää millään tavalla lisää. Ei kannata lähteä mukaan suuttumukseen, riitelemään jostakin tai väittelemään siitä, kuka on oikeassa. Sellaisessa ajaudutaan usein vain tuloksettomaan väittelyyn ja vastapuolen raivostuminen pitkittyy tai yltyy.\nVoimakkaan tunteen vallassa ajattelu ei toimi, eivätkä väittely tai perustelut yleensä auta. Suuttunut henkilö voi ymmärtää perusteluja ja nähdä muita näkökulmia vasta, kun on päässyt eroon tunnekuohustaan.\nKUKIPASO-malli (KUuntele, KIitä, PAhoittele, SOvi)\non lastenpsykiatri Raisa Cacciatoren kehittämä malli aggression portaista. Siinä tavoitteena on suuttuneen rauhoittaminen ja tilanteesta selviäminen ilman isompaa riitaa. Kun pyritään tilanteen ja vastapuolen rauhoittamiseen, käytetään muun muassa rauhoittavaa olemusta, puhetta ja aikaa. Neuvottelujen ja perustelujen aika on vasta sitten, kun kaikki osapuolet ovat varmasti rauhallisia. Keskustelu voi olla hyvä siirtää toiselle päivälle ja joskus sovitusti jättää pitämättä.\nKuunnellessa keskity suuttuneeseen kohteliaasti. Anna hänelle paljon aikaa kertoa asiansa. Osoita kaikin tavoin, että haluat ja ehdit kuunnella häntä. Katso silmiin, ellei se ole hänelle vastenmielistä, älä vilkuile muualle. Voit nyökytellä, mutta vältä keskeytyksiä.\nAnna suuttuneelle kiitosta. Jos voit sanoa ”Olet oikeassa”, sano se. Muussa tapauksessa kiitä siitä, että hän otti asian puheeksi. ”On hyvä, että kerroit tästä” ”Tosi hyvä että kerroit, että tämä asia suututtaa sinua.” ”Tuo on tärkeä näkökulma.”\nPahoittele tilannetta, jossa nyt ollaan. Jos sinussa on vähänkin syytä, myönnä virheesi ja pyydä anteeksi. ”Olen todella pahoillani! Se on minun syytäni!” Jos et koe olevasi syyllinen, pahoittele toisen tilannetta. ”Olen todella pahoillani, että tässä kävi näin.” ”On ikävää, että se asia meni noin pieleen.” ”Olen pahoillani, että tämä asia on pahoittanut mielesi.”\nÄlä jätä asiaa täysin kesken, sovi jotain. Älä vaihda puheenaihetta äläkä poistu paikalta ennen kuin jotain on sovittu: Epäkohta on selvitetty tai uusi ajankohta asian selvittämiseen on päätetty.\nHarjoittele itsehillintää. Pysy rauhallisena. Oma suuttumus ei edistä asiaa mitenkään. Älä puolustele, älä selitä. Sen aika tulee vasta kun ollaan ihan rauhallisia ja asiallisia. Vähättelevät tai alistuvat eleet tai ilmeet, tai hymy, voivat lisätä suuttumusta. Rauhallinen olemus viestittää, ettei tässä ole hätää, eikä tästä tule väkivaltatilannetta.\nLuota mahdolliseen pelkoosi: jos tilanne tuntuu liian uhkaavalta, poistu paikalta ja hae apua.\nLähde: Aggression portaat, Raisa Cacciatore, Opetushallitus 2007\nMiten voi toimia, jos joku on aggressiivinen muita kohtaan\nEdellä opit kukipaso -mallin, mikä toimii erinomaisesti myös tässä. Siispä kun ääni nousee ja tavarat lentävät pitää tilanteeseen aina reagoida. Mitä aiemmin tilanteeseen puuttuu sen vähemmällä yleensä selviää eteenpäin. Tehokkainta on säätää omaa käyttäytymistä.\nOle rauhallinen, älä provosoi.\nToimi tiiminä, jos mahdollista.\nPuhuttele henkilöä etunimeä käyttämällä.\nPidä riittävä välimatka raivoavaan henkilöön ja pyri puheella saamaan hänet istumaan alas.\nAnna aikaa rauhoittua. Jos mahdollista tarjoa vettä ja tila, missä olette riittävän suojassa tilanteen ylimääräisiltä seuraajilta.\nTurvaa oma selustasi eli pidä näköyhteys kokoaikaisesti. Hyökkäyksen kohteeksi joutuessasi sinulla on oikeus käyttää puolustettavia voimakeinoja pakoon pääsemiseksi. Voimakas äänenkäyttö voi myös pysäyttää hyökkäyksen.\nLamaantuminen on pelkotilassa tavallista, eikä sitä pidä kokea epäonnistumisena. Tutkijat eivät vielä tiedä miksi näin käy, mutta johtavan teorian mukaan uhattu ihminen tekee alitajuisen tulkinnan. Tulkinnan, voiko tilanteesta selvitä sosiaalisin keinoin, esimerkiksi puhumalla, taistelemalla vastaan tai pakenemalla. Jos ei, keho lamaantuu.\nRavinteikas ja säännöllinen ruokailu auttaa jaksamaan ja lisää hyvinvointia. Erilaiset tehtävät ja tapahtumat vaativat kestävyyttä ja peruskuntoa. Kestävyyttä tuovat riittävä ravinto ja lepo, ilman niitä ei jaksa eikä voi turvallisesti harrastaa. Tämän vuoksi partiotapahtumissa on säännölliset päivärytmiin rakennetut ruokailut, joihin kaikkiin on tärkeä osallistua.\nMurrosiässä nuoren keho muuttuu valtavalla vauhdilla ja muutokset voivat saada oman kehon tuntumaan vieraalta. Nuorella voi olla tunne, ettei oma keho ole omassa hallinnassa. Nuorella voi olla suurikin huoli omasta painostaan ja itsetarkkailu voi korostua. Nuoren huolet ja murheet voivat heijastua syömiseen, ja syömisestä voi tulla tapa hallita haastavia tunteita, kuten surua, vihaa tai yksinäisyyttä. Taustalla voi olla myös kiusatuksi tulemista, perheen sisäisiä vaikeuksia tai suorituspaineita koulusta ja menestymisestä. Erilaisten syömishäiriöiden taustalla on siis psyykkistä pahoinvointia, joka ilmenee häiriintyneenä syömiskäyttäytymisenä ja fyysisinä sairauksina. Suhtautuminen ruokaan, liikuntaan, omaan kehoon, itseensä ja painoon on vääristynyttä. Ajatusten suuntaaminen ruokaan, liikuntaan ja painoon on keino välttää psyykkistä pahaa oloa ja elämän solmuja.\nAlkuvaiheessa sairastunut ei koe olevansa sairas vaan saavansa oireista enemmän hyötyä kuin haittaa. Kuitenkin jatkuessaan haitat kasvavat, mutta sairastunut on riippuvainen toimintamallistaan. Syömishäiriöisen tukemiseen tarvitaan aina ammattiapua. Lähiverkostolla on suuri merkitys toipumisen tiellä.\nSyömishäiriöön sairastuminen on pitkä prosessi, joten sen tunnistaminen on vaikeaa. Yleisimmät syömishäiriön muodot ovat anoreksia ja bulimia. Anoreksiassa syömistä vältellään tai seurataan erittäin tarkasti, mikä johtaa painon putoamiseen. Bulimiassa oireena on ahmimiskohtaukset, jossa kadotetaan tunne syömisen hallinasta. Ahmimiskohtauksen jälkeen ruuasta pyritään pääsemään eroon oksentamalla, ulostuslääkkeillä, paastoamalla tai runsaalla liikunnalla. Myös ortoreksia eli pakkomielle terveelliseen ruokaan kuuluu epätyypillisiin laihuus häiriöihin.\nSuurin osa sairastuneista on tyttöjä ja naisia, mutta syömishäiriöihin sairastuu myös poikia. Syömishäiriöön sairastutaan tavallisimmin 15- 24 vuoden iässä. Suurin osa sairastuneista on normaali- tai ylipainoisia. Myös ylipainon taustalla voi olla syömishäiriö.\nTukeminen ja puuttuminen saattaa olla vaikeaa, koska lähestyminen asian tiimoilta koetaan uhkana. Henkilöltä puuttuu usein myös sairauden tunto eli henkilö ei koe olevansa sairas. Sairastunut pyrkii myös saamaan kaikesta viestinnästä vahvistusta omaan tavoitteellensa. Esimerkiksi koulumenestyksestä kehuminen voikin kääntyä sairastuneen päässä vaatimukseksi tehdä enemmän ja syödä vähemmän.\nToimita henkilö päivystykseen, jos hän voi fyysisesti huonosti esimerkiksi pyörtyy, häntä huimaa, oksentelee tai ei jaksa kävellä.\nIlmaise huolesi asiasta.\nTue normaaliin ruokakulttuuriin.\nKerro asiasta luotettavalle aikuiselle.\nTilanteen jälkeen varmista myös oma jaksaminen.\nKerro tilanteesta alaikäisen huoltajalle.\nViiltely tarkoittaa oman kehon toistuvaa ja tarkoituksenmukaista satuttamista. Viiltelyyn sisältyy itsemurhan vaara ja se on epäsuoraa itsetuhoisuutta. Viiltely on yritys selviytyä sietämättömästä olosta ja käsitellä henkistä ahdistusta fyysisen kivun (viiltelyn) kautta. Sen taustalla on usein vihan ja toivottomuuden tunteita itseä ja muita kohtaan, mutta voi olla myös rankkaa kiusaamista, masennusta tai syömishäiriö.\nViiltelyn on huomattu tarttuvan käyttäytymismallina. Viiltely aiheuttaa helposti riippuvuutta ja sitä voi olla vaikea lopettaa, vaikka haluaisikin. Viiltelyjälkiä pyritään piilottelemaan, kuten myös omia tunteita. Ulospäin viiltelevä nuori voi olla iloinen ja sosiaalinen, mutta sisällä oleva ahdistus ei häviä viiltelemällä kuin hetkeksi. Nuori kokee kuitenkin häpeää viiltelystä.\nViiltelyn avulla nuori hakee huomiota ja toivoa, että joku huomaisi hänen pahan olonsa. Sinä voit olla tuo henkilö, joka huomaa hädän.\nJos huomaat nuoren viiltelyn:\nSelvitä onko tarvetta ensiavulle.\nKysy nuorelta viiltelystä, kysy miten voisit auttaa.\nSuhtaudu asiaan vakavasti, mutta rauhallisesti.\nÄlä tuomitse tai kiellä viiltelyä.\nVaraudu keskustelemaan tilanteesta huoltajien kanssa. Saat tukea turva-aikuiselta tai piiristä.\nKannusta hakemaan apua tai ohjaa tarvittaessa avun piiriin.\nPysy henkilön luona.\nKerro asiasta luotettavalle johtajalle tai turva-aikuiselle.\nVarmista lähempien partiokavereiden vointi.\nItsetuhoisuudella tarkoitetaan käyttäytymistä, johon sisältyy itsensä vahingoittaminen tai henkeä uhkaavan riskin ottaminen. Käyttäytyminen voi olla suoraa tai epäsuoraa.\nEpäsuora itsetuhokäyttäytyminen voi tarkoittaa elämää uhkaavien riskien ottamista, ilman tietoista itsensä vahingoittamisen tai kuoleman päämäärää. Epäsuora itsetuhoisuus voi ilmetä esimerkiksi riskien ottamisena liikenteessä, päihteiden liikakäyttönä, todettujen fyysisten tai psyykkisten sairauksin hoidon laiminlyömisenä tai oman terveyden kohtuuttomana rasittamisena. Holtiton seksuaalikäyttäytyminen voidaan myös nähdä itsetuhoisuutena. Suora itsetuhoisuus voi näyttäytyä itsemurha-ajatuksina, itsemurhasta puhumisena, keskeytyneenä itsemurhayrityksenä, itsemurhayrityksinä tai itsemurhana. Keskeytyneellä itsemurhayrityksellä tarkoitetaan läheltä piti –tilannetta, jossa esimerkiksi toinen ihminen keskeyttää itsemurhan tekemisen.\nNuoruuteen kuuluu elämään ja kuolemaan liittyvien asioiden pohtiminen. Tavanomaiseen kehitykseen ei kuitenkaan kuulu itsensä vahingoittaminen tai jatkuva toive kuolemasta. Nuoren itsetuhoajatusten tavoitteena ei useinkaan ole kuolema, vaan halu päästä eroon sietämättömästä olotilasta.\nItsetuhoisuuden puheeksi ottaminen\nJos olet huolissasi nuoresta ja epäilet hänen miettivän itsemurhaa, ota asia nuoren kanssa välittömästi puheeksi. Älä odota, että itsetuhoiset ajatukset menevät itsestään ohi.\nJos nuori puhuu itsemurhasta, on tilanteeseen puututtava, vaikka nuori sitä vastustaa.\nPysy rauhallisena, kuuntele avoimesti ja anna nuorelle aikaa kertoa.\nVaikka tilanne tuntuisi vaikealta, anna nuorelle mahdollisuus ottaa esille ahdistavia, vaikeita ja salassa pidettyjä asioita.\nOsoita huolenpitoa ja välittämistä, anna aikaasi.\nKuuntele kärsivällisesti. Moralisointi tai hätäily ei auta.\nKysy nuorelta suoraan asioita:\nOletko ajatellut itsemurhaa?\nOnko sinulla suunnitelma, miten aiot sen toteuttaa?\nOletko aiemmin yrittänyt itsemurhaa?\nMikä auttaisi sinua jatkamaan elämää?\nMuista, että keskustelusta ei ole haittaa nuorelle, eivätkä suorat kysymykset johda itsetuhoiseen käyttäytymiseen.\nKerro nuoren itsetuhoisista ajatuksista tai suunnitelmista nuoren huoltajille. Älä lupaa nuorelle, ettet kerro asiasta muille.\nKerro nuorelle, että apua on saatavilla.\nSaata nuori huoltajien luokse / perille asti avun piiriin. Varmista nuoren turvallisuus, älä jätä nuorta yksin.\nPainota nuorille, että kaverin itsemurhaan viittaavista puheista on aina kerrottava aikuiselle.\nJos epäilet itsemurhavaaraa\nOta puheet aina tosissaan.\nIlmoita asiasta lippukunnanjohtajalle ja turva-aikuiselle sekä huoltajille.\nPoista lähettyviltä alkoholi, lääkkeet, terävät esineet sekä asiat, joilla voi helposti vahingoittaa itseään.\nÄlä jätä nuorta yksin, osoita huolenpitoa ja halua kuunnella.\nHuolehtikaa toisistanne ja alaikäisistä.\nJos nuori on yrittänyt itsemurhaa\nAnna tarvittava henkeä pelastava ensiapu.\nJos nuori on tehnyt itsemurhan\nSoita 112. Viranomainen ilmoittaa asiasta huoltajille.\nIlmoita asiasta lippukunnanjohtajalle ja turva-aikuiselle.\nIlmoita asiasta piiriin.\nPartio on päihteetöntä toimintaa. Suomen laki kieltää alle 18 –vuotiaan päihteiden käytön. Päihteiden käytöstä kannattaa keskustella avoimesti kaikissa ikäluokissa ja kannustaa päihteettömyyteen. Kaikkien alaikäisten päihteiden käyttöön on puututtava. On tärkeää puuttua huolestuttavaan päihteiden käyttöön myös täysi-ikäisten kohdalla. Säännöllinen käyttö arkena ja viikonloppuisin, varsinkin jos se johtaa sovittujen asioiden peruuntumiseen tai laiminlyönteihin, antaa syyn puuttua ja ilmaista huolta käytöstä. Omaa tai kaverin päihteiden riskikäyttämistä voi arvioida AUDIT -testillä. Nuorten päihteiden riskikäyttämistä voidaan arvioida ADSUME -testillä. Suomen partiolaisten päihdelinjauksessa käsitellään päihteitä tarkemmin.\nJos tapaat alaikäisen päihtyneenä\nSelvitä ensiavun tarve.\nSovi lippukunnanjohtajan kanssa, kuka ilmoittaa huoltajalle ja milloin nuori haetaan kotiin.\nSoita piirin toiminnanjohtajalle ja sovi tarvittaessa lastensuojeluilmoituksen tekemisestä.\nVarmista lähimpien partiokavereiden vointi.\nJos huolestut täysi-ikäisen päihteiden käytöstä\nOta asia puheeksi.\nIlmaise oma huolesi.\nTarjoa apua esimerkiksi ohjeistamalla ottamaan yhteys terveydenhuoltoon.\nIlmoita lippukunnanjohtajalle ja turva-aikuiselle, jos henkilö esiintyy päihtyneenä partiotapahtumassa.\nPartion päihdelinjaus: www.partio.fi/lippukunnille/lippukunnan-johtaminen/toiminnan-turvallisuus/paihteet-ja-partio/\nPsykoosilla tarkoitetaan tilaa, jossa henkilön todellisuudentaju on heikentynyt ja hänellä on huomattavia vaikeuksia erottaa, mikä on totta ja mikä ei. Psykoosioireet voivat olla aistiharhoja (kuulo, näkö, haju, tunto), epäluuloisia ajatuksia, pelokkuutta, aistien yliherkkyyttä, aggressiivisuutta, levottomuutta, jumiutumista tai pysähtyneisyyttä. Myös kiputuntemus voi puuttua. Psykoottinen henkilö voi tulkita muiden käyttäytymistä uhkaavaksi, minkä vuoksi hän voi olla esimerkiksi pelokas.\nJos epäilet että kaverillasi on psykoottisia oireita, ota heti yhteyttä aikuiseen johtajaan tai leirillä ensiapuun /leirisairaalaan. Psykoosi vaatii aina lääkärin arvion.\nPsykoosi oireiden puhkeamiseen voi altistaa päihteet, pitkittynyt stressi, aiempi sairastettu psykoosi, uudet tilanteet (kuten leiri), ihmisen kasvuun ja kehittymiseen liittyvät kehitysvaiheet, masennus ja vakavat psyykkiset sairaudet kuten skitsofenia. Psykoosioireiden puhkeaminen vaatii usein monia kuormittavia pitkään jatkuneita tekijöitä. Psykoottinen henkilö ei usein itse tunnista omaa tilaansa tai sen vakavuutta.\nLisää voit lukea:\nKun kohtaat psykoottisen henkilön:\nPyri pitämään keskusteluyhteys yllä.\nJos psykoottinen puhuu epätodellista asioita älä jankkaa tai väitä vastaan.\nPyydä tilanteeseen tai lähettyville muita ihmisiä.\nKerro, että haluat auttaa.\nÄlä laita käsiä selän taakse tai taskuun, pidä ne näkyvillä, mutta ei nyrkissä.\nÄlä naura tai ilmehdi, psykoottinen usein tarkkailee ympäristön ihmisiä ylikorostuneesti.\nVarmista, että pääset poistumaan paikalta, jos tilanne kriisiytyy.\nToimita henkilö lääkärin arvioon tai soita 112.\nAggression portaat, Raisa Cacciatore, Opetushallitus 2007\nEsteille hyvästit! Opas autismikirjon sekä adhd- ja Tourette-oireisten lasten kasvattajille. Autismisäätiö, Esteetön lapsuus neurokirjon lapselle ja nuorelle 2017-2019-hanke.\nMielenterveys VOIMAKSI, käsikirja nuorisotyön ammattilaisille, Anna Erkko, Marjo Hannukkala, Mieli 2018\nHaastavaan käyttäytymiseen liittyvät lähteet:\nLinkit päivitetty 7.6.2022


Golf Nippon Series JT Cup tulostaulukko, live tulokset, Golf Japan Golf Tour - LiveTulokset\nGolf Nippon Series JT Cup tulokset, tulostaulukko\nAPUA: Olet nyt Golf Nippon Series JT Cup tuloksissa sivuston Golf/Japan Golf Tour alueella. LiveTulokset.com tarjoaa Golf Nippon Series JT Cup live tilanteet, loppu- ja väliaikatulokset ja pelaajien tuloskortit. Seuraa Golf Nippon Series JT Cup tällä sivulla tai live golf tuloksia kaikista käynnissä olevista turnauksista osoitteessa www.livetulokset.com/golf/.\nGolf Nippon Series JT Cup lisäksi voit seurata yli 5000 eri kilpailua yli 30 eri urheilulajista ympäri maailmaa LiveTulokset.comista. Sen kuin vain klikkaat urheilulajin nimeä ylävalikosta tai maan nimeä vasemmasta reunasta ja valitset haluamasi kilpailun. Golf Nippon Series JT Cup tulospalvelu on reaaliaikainen ja päivittyy livenä.


Satu & Rytmikuume - Ohjelmatoimisto STAGENT\n← Bilebändit ← Tanssiorkesterit\nSatu & Rytmikuume on 5-henkinen, ammattimuusikoista koostuva viihdebändi, joka tekee juhlistasi erityiset ja ikimuistettavat!\nLaulusolisti Satu Tillanen hurmaa yleisön kun yleisön vahvalla äänellään ja rytmikkäällä esiintymisellään. Yhtye aloitti toimintansa kesällä 2013. Nuoresta iästään huolimatta orkesteri hoitaa raudanlujalla ammattitaidolla niin perinteisemmän tanssimusiikki ohjelmiston, viihteellisen jazz-ohjelmiston kuin pop/rock-musiikin 70-luvulta nykypäivään.\nPeriaatteena on aina muokata ohjelmisto mahdollisimman paljon asiakkaan juhlien näköisiksi.\nYhtyeen voi tilata keikalle triona, kvartettina tai kvintettinä. Laajasta ja monipuolisesta ohjelmistosta löytyy sopiva musiikki juuri sinun juhliisi, oli ne sitten häät, pikkujoulut, yritysjuhlat tai muuten vaan hyvät bileet. Tyytyväiset asiakkaat ja vieraat ovat yhtyeelle avainasemassa.\nYhtyeellä on käytössään oma laadukas äänentoistojärjestelmä ja sen avulla hoituu tarvittaessa myös väliaikamusiikin toistaminen.\nYhtye hoitaa viihdyttävän ja taidokkaan jazzohjelmiston taustamusiikiksi tai ohjelmanumeroksi. Koe vanhan swingin tunnelma ja heittäydy ikivihreiden jazz-standardien vietäväksi.\nJos kaipaat perinteikästä paritanssimusiikkia esim. häihin, on Satu & Rytmikuume -yhtye sinulle. Tanssimusiikkiohjelmistosta löytyy valssit, tangot, humpat, jenkat, foxit, lattarit sekä menevämmät finnhitsit. Yhtye pitää huolen siitä, että tanssikappaleiden tyylilajit ja tempot ovat tanssimisen kannalta oikeita!


Itsensä johtaminen — Blogi — Terhi Vesterinen, SolPoint – johtamisen kumppani\nPosts in Itsensä johtaminen\nItsensä johtaminen, Osaamisen kehittäminenTerhi Vesterinen October 7, 2019 Itsensä johtaminen, Osaamisenkehittäminen, Kehityskeskustelu\nItsensä johtaminen, Business coachingTerhi Vesterinen August 19, 2019 Business Coaching, Ratkaisukeskeisyys, Kavu\nYksinyrittäjyys, Itsensä johtaminenTerhi Vesterinen August 5, 2019 Yksinyrittäjyys, Itsensä johtaminen, Business Coaching\nMikä on johtamisen johtotähtesi?\nPysähtymistä, ajattelua ja rohkeutta vaativa tulevaisuuden käsikirjoittaminen on hieno tapa oman johtamisfilosofian kehittämiseen. Kannattaa pysähtyä hetkeksi miettimään millä arvoilla, mihin suuntaan ja mihin tavoitteisiin haluaa joukkojaan johdattaa. Kun oma näkemys tulevaisuudesta kirkastuu, jaksaa kärsivällisemmin viedä myös muutoksia eteenpäin esimiehenä. Samalla voi luottaa, että käytännön kehittämiskeinot ja yksityiskohdat tulevat yhdessä luotua johdettavien kanssa.\nItsensä johtaminenTerhi Vesterinen May 17, 2019 Muutosjohtaminen, Itsensä johtaminen, Business Coaching\nTerveyden innovaattoreita kouluttavan Eeva Kiurun kolme vinkkiä itsensä johtamiseen\nAloitan johtamisen eri teemoja käsittelevän blogisarjani itsensä johtamisesta.\nEeva Kiuru on terveys- ja hyvinvointialan innovaattori, kouluttaja ja valmentaja, joka perusti yrityksensä Health Innovation Academyn viitisen vuotta sitten.\nHaastattelin Eevaa itsensä johtamisesta, joka on tärkeä perusta yrittäjän hyvinvoinnille, onnistumiselle ja taloudelliselle menestymiselle. Haastattelu lopussa Eeva antaa kolme vinkkiä itsensä johtamiseen asiantuntijayrittäjänä.\nItsensä johtaminenTerhi Vesterinen March 14, 2019 Itsensä johtaminen, Asiantuntijayrittäjyys, Business Coaching